text:
af parterne skal sikre, at deres statsejede virksomheder, virksomheder indrømmet særlige rettigheder eller privilegier og udpegede monopoler, når de er involveret i kommercielle aktiviteter:
 a)
 handler i overensstemmelse med kommercielle hensyn ved køb eller salg af en vare eller en tjenesteydelse, undtagen for at opfylde krav i forbindelse med deres public service-opgaver, som ikke er uforenelige med litra b) eller c)
 b)
 ved køb af en vare eller en tjenesteydelse:
 i)
 indrømmer en vare eller en tjenesteydelse, som leveres af en virksomhed fra den anden part, en behandling, der ikke er mindre gunstig end den, de indrømmer en tilsvarende vare eller tjenesteydelse, der leveres af partens egne virksomheder, og
 ii)
 indrømmer en vare eller en tjenesteydelse, som leveres af en omfattet virksomhed som defineret i artikel 8.2, litra c), en behandling, der ikke er mindre gunstig end den, de indrømmer tilsvarende varer eller tjenesteydelser, der leveres af partens egne virksomheder eller erhvervsdrivende på partens relevante marked, og
 c)
 ved salg af en vare eller tjenesteydelse:
 i)
 indrømmer den anden parts virksomheder en behandling, der ikke er mindre gunstig end den, de indrømmer partens egne virksomheder, og
 ii)
 indrømmer en omfattet virksomhed som defineret i artikel 8.2, litra c), en behandling, der ikke er mindre gunstig end den, de indrømmer partens virksomheder eller erhvervsdrivende på partens relevante marked (68).
 2. Stk. 1, litra b) og c), forhindrer ikke en statsejet virksomhed, en virksomhed indrømmet særlige rettigheder eller privilegier eller et udpeget monopol i:
 a)
 at købe eller levere varer eller tjenesteydelser på forskellige vilkår eller betingelser, herunder vedrørende pris, forudsat at sådanne vilkår eller betingelser er i overensstemmelse med kommercielle hensyn, eller
 b)
 at afvise at købe eller sælge varer eller tjenesteydelser, forudsat at en sådan afvisning foretages i overensstemmelse med kommercielle hensyn.
 ARTIKEL 13.6
 Reguleringsrammer
 1. Parterne overholder og gør bedst mulig brug af relevante internationale standarder, herunder bl.a. OECD's retningslinjer om corporate governance af statsejede virksomheders praksis.
 2. Hver af parterne skal sikre, at ethvert regulerende organ eller andre organer, der udøver en reguleringsmæssig funktion, og som de opretter eller opretholder, er uafhængig i forhold til og ikke ansvarlig over for nogen af de virksomheder, der reguleres af dette organ, og at det handler upartisk (69) under lignende omstændigheder i forhold til alle de virksomheder, der er omfattet af dette organ, herunder statsejede virksomheder, virksomheder indrømmet særlige rettigheder eller privilegier og udpegede monopoler (70).
 3. Hver af parterne anvender deres love og forskrifter på statsejede virksomheder, virksomheder indrømmet særlige rettigheder eller privilegier og udpegede monopoler på en sammenhængende og ikkeforskelsbehandlende måde.
 ARTIKEL 13.7
 Udveksling af oplysninger
 1. En part, som har grund til at tro, at dens interesser i henhold til dette kapitel påvirkes negativt af de kommercielle aktiviteter, som udøves af en statsejet virksomhed, en virksomhed indrømmet særlige rettigheder eller privilegier eller et udpeget monopol (herefter i denne artikel benævnt »enheden«) fra den anden part, kan anmode den anden part skriftligt om at oplyse om enhedens kommercielle aktiviteter med relation til gennemførelsen af bestemmelserne i dette kapitel i


text:
henhold til stk. 2.
 2. Den anmodede part skal forelægge følgende oplysninger, forudsat at anmodningen indeholder en redegørelse for, hvordan enhedens aktiviteter kan påvirke den anmodende parts interesser i henhold til dette kapitel, og angiver, hvilke af følgende oplysninger der skal forelægges:
 a)
 enhedens organisatoriske struktur og sammensætningen af bestyrelsen eller et tilsvarende ledelsesorgan
 b)
 andelen af aktier, som den anmodede part, dens statsejede virksomheder, virksomheder indrømmet særlige rettigheder eller privilegier eller udpegede monopoler, som de tilsammen ejer, og procentdelen af stemmerettigheder, som de tilsammen har i enheden
 c)
 en beskrivelse af eventuelle særlige aktier eller særlige stemmerettigheder eller andre rettigheder, som den anmodede part, dens statsejede virksomheder, virksomheder indrømmet særlige rettigheder eller privilegier eller udpegede monopoler har, når sådanne rettigheder er forskellige fra dem, der er knyttet til enhedens almindelige aktier
 d)
 en beskrivelse af de statslige myndigheder eller offentlige organer, der regulerer enheden, en beskrivelse af de rapporteringskrav, som enheden er pålagt af disse statslige myndigheder eller offentlige organer, og, hvor det er muligt, disse statslige myndigheders eller offentlige organers rettigheder og praksis med hensyn til udnævnelse, afskedigelse eller aflønning af ledende medarbejdere og medlemmerne af enhedens bestyrelse eller et tilsvarende ledelsesorgan
 e)
 enhedens årlige indtægter og samlede aktiver i de seneste tre år, for hvilke der foreligger oplysninger
 f)
 eventuelle undtagelser, immuniteter og dertil knyttede foranstaltninger, som enheden er omfattet af i henhold til den anmodede parts love og forskrifter, og
 g)
 eventuelle yderligere oplysninger om virksomheden, som er offentligt tilgængelige, herunder årsrapporter og tredjepartsaudit.
 ARTIKEL 13.8
 Almindelige undtagelser
 Med henblik på dette kapitel er artikel XX i GATT 1994 og artikel XIV i GATS, med de fornødne ændringer, herved inkorporeret i og gjort til en del af denne aftale.
 KAPITEL 14
 INTELLEKTUEL EJENDOMSRET
 AFDELING A
 Generelle bestemmelser
 ARTIKEL 14.1
 Indledende bestemmelser
 1. For at fremme produktionen og markedsføringen af innovative og kreative produkter og leveringen af tjenesteydelser mellem parterne og for at øge fordelene ved handel og investeringer skal parterne yde og sikre en passende, effektiv og ikkeforskelsbehandlende beskyttelse af intellektuelle ejendomsrettigheder og sikre, at der findes bestemmelser til beskyttelse af intellektuelle ejendomsrettigheder mod krænkelser heraf, herunder varemærkeforfalskning og piratkopiering, i overensstemmelse med bestemmelserne i dette kapitel og de internationale aftaler, som begge parter deltager i.
 2. En part kan, men er ikke forpligtet til, at indføre en mere vidtgående beskyttelse for eller håndhævelse af intellektuelle ejendomsrettigheder i henhold til dens ret, end den, der er fastsat i dette kapitel, forudsat at en sådan beskyttelse eller håndhævelse ikke er i strid med bestemmelserne i dette kapitel.
 3. Med henblik på dette kapitel forstås ved »intellektuelle ejendomsrettigheder« alle kategorier af intellektuelle ejendomsrettigheder, der er omfattet af artikel 14.8 til 14.39 i nærværende kapitel eller TRIPS-aftalens del II, afsnit 1 til 7. Beskyttelse af intellektuel ejendomsret omfatter bl.a. beskyttelse mod illoyal konkurrence som omhandlet i artikel 10a i Pariserkonventionen om beskyttelse af industriel ejendomsret, udfærdiget i Paris den 20. marts 1883 (i det følgende benævnt »Pariserkonventionen«) (71).
 4. De i TRIPS-aftalens del I, særlig artikel 7 og 8,

type: contracts

jurisdiction: EU


text:
fastsatte mål og principper finder, med de fornødne ændringer, anvendelse på dette kapitel.
 ARTIKEL 14.2
 Aftalte principper
 Parterne, som henviser til de underliggende offentlige strategiske mål for de nationale systemer, erkender behovet for:
 a)
 at fremme innovation og kreativitet
 b)
 at fremme formidlingen af oplysninger, viden, teknologi, kultur og kunst, og
 c)
 at fremme konkurrencen samt åbne og effektive markeder
 gennem deres respektive ordninger for intellektuel ejendomsret og under overholdelse af principperne om bl.a. gennemsigtighed og ikkeforskelsbehandling, samt idet der tages hensyn til de involverede parters interesser, herunder rettighedshavere og brugere.
 ARTIKEL 14.3
 Internationale aftaler
 1. Bestemmelserne i dette kapitel supplerer parternes rettigheder og forpligtelser i henhold til andre internationale traktater om intellektuel ejendomsret, som de begge deltager i.
 2. Parterne bekræfter deres forpligtelse til at overholde de forpligtelser, der er fastsat i de internationale aftaler om intellektuel ejendomsret, som parterne deltager i (72) på datoen for denne aftales ikrafttræden, herunder følgende:
 a)
 TRIPS-aftalen
 b)
 Pariserkonventionen
 c)
 den internationale konvention om beskyttelse af udøvende kunstnere, fremstillere af fonogrammer samt radio- og fjernsynsforetagender, udfærdiget i Rom den 26. oktober 1961 (i det følgende benævnt »Romkonventionen«)
 d)
 Bernerkonventionen til værn for litterære og kunstneriske værker, udfærdiget i Bern den 9. september 1886 (i det følgende benævnt »Bernerkonventionen«) (73)
 e)
 WIPO's traktat om ophavsret, vedtaget i Geneve den 20. december 1996
 f)
 WIPO's traktat om fremførelser og fonogrammer, vedtaget i Genève den 20. december 1996
 g)
 Budapesttraktaten om international anerkendelse af deponering af mikroorganismer i forbindelse med patentprocedurer, udfærdiget i Budapest den 28. april 1977
 h)
 den internationale konvention om beskyttelse af plantenyheder, vedtaget i Paris den 2. december 1961 (i det følgende benævnt »UPOV-konventionen af 1991«) (74)
 i)
 protokollen til Madridarrangementet om den internationale registrering af varemærker, vedtaget i Madrid den 27. juni 1989, og
 j)
 patentsamarbejdstraktaten, udfærdiget i Washington den 19. juni 1970.
 3. Hver part skal gøre enhver rimelig indsats for at ratificere eller tiltræde følgende multilaterale aftaler, hvis de på datoen for denne aftales ikrafttræden ikke allerede deltager i disse aftaler (75):
 a)
 patentlovstraktaten, vedtaget i Genève den 1. juni 2000
 b)
 traktaten om varemærkeret, vedtaget i Genève den 27. oktober 1994
 c)
 Singaporetraktaten om varemærkeret, vedtaget i Singapore den 27. marts 2006
 d)
 Genèveaftalen under Haagarrangementet vedrørende international registrering af industrielle design, vedtaget i Genève den 2. juli 1999
 e)
 Beijingtraktaten om audiovisuelle fremførelser, vedtaget i Beijing den 24. juni 2012, og
 f)
 Marrakeshtraktaten om fremme af adgang til offentliggjorte værker for personer, der er blinde, synshæmmede eller på anden måde læsehandicappede, vedtaget i Marrakesh den 27. juni 2013.
 ARTIKEL 14.4
 National behandling
 1. Hver part skal med hensyn til alle kategorier af intellektuel ejendomsret, der er omfattet af dette kapital, indrømme statsborgere (76) fra den anden part en behandling, der ikke er mindre gunstig end den behandling, som den giver dens egne statsborgere, for så vidt angår beskyttelse (77) af intellektuel ejendomsret, jf. dog de undtagelser, der allerede er fastsat i Pariserkonventionen, Bernerkonventionen, Romkonventionen og traktaten om intellektuel ejendomsret i forbindelse med integrerede kredsløb, vedtaget i Washington


text:
den 26. maj 1989. Hvad angår udøvende kunstnere, fremstillere af fonogrammer samt radio- og fjernsynsforetagender, gælder denne forpligtelse kun for de i denne aftale fastsatte rettigheder.
 2. Forpligtelserne i henhold til stk. 1 skal ligeledes være omfattet af de undtagelser, der er omhandlet i TRIPS-aftalens artikel 5.
 ARTIKEL 14.5
 Mestbegunstigelsesbehandling
 Hver part skal umiddelbart og ubetinget give statsborgere fra den anden part en behandling, der ikke er mindre gunstig end den behandling, den indrømmer statsborgere i et tredjeland med hensyn til beskyttelse af intellektuel ejendomsret, jf. dog de undtagelser, der er omhandlet i TRIPS-aftalens artikel 4 og 5.
 ARTIKEL 14.6
 Procedurespørgsmål og gennemsigtighed
 1. Hver af parterne skal gøre enhver rimelig indsats for at fremme effektivitet og gennemsigtighed i forvaltningen af deres ordning for intellektuel ejendomsret.
 2. For at sikre en effektiv forvaltning af deres ordning for intellektuel ejendomsret skal hver af parterne træffe passende foranstaltninger for at øge effektiviteten af deres forvaltningsprocedurer vedrørende intellektuelle ejendomsrettigheder i overensstemmelse med internationale standarder.
 3. Med henblik på yderligere at fremme gennemsigtigheden i forvaltningen af dens ordning for intellektuel ejendomsret skal hver af parterne tilstræbe at træffe passende foranstaltninger for:
 a)
 at offentliggøre oplysninger, og stille oplysninger til rådighed for offentligheden, om sager vedrørende:
 i)
 ansøgning om og udstedelse af patenter
 ii)
 registrering af industrielt design
 iii)
 registrering af varemærker og ansøgninger herom
 iv)
 registrering af plantenyheder, og
 v)
 registrering af geografiske betegnelser
 b)
 at stille oplysninger til rådighed for offentligheden om foranstaltninger, der træffes af de kompetente myndigheder i forbindelse med suspension af frigivelsen af varer, der krænker intellektuelle ejendomsrettigheder, som en foranstaltning ved grænsen, som fastsat i artikel 14.51
 c)
 at stille oplysninger til rådighed for offentligheden om deres bestræbelser for at sikre en effektiv håndhævelse af intellektuelle ejendomsrettigheder og andre oplysninger vedrørende deres ordning for intellektuel ejendomsret, og
 d)
 at stille oplysninger til rådighed for offentligheden om relevante love og forskrifter, endelige retlige afgørelser og alment gældende forvaltningsbestemmelser om håndhævelse af intellektuelle ejendomsrettigheder.
 ARTIKEL 14.7
 Fremme af offentlighedens kendskab til beskyttelse af intellektuel ejendomsret
 Hver part træffer de nødvendige foranstaltninger for fortsat at fremme offentlighedens kendskab til beskyttelse af intellektuel ejendom, herunder uddannelses- og formidlingsprojekter om brugen af intellektuelle ejendomsrettigheder samt om håndhævelsen af intellektuelle ejendomsrettigheder.
 AFDELING B
 Standarder vedrørende intellektuel ejendomsret
 UNDERAFDELING 1
 Ophavsret og beslægtede rettigheder
 ARTIKEL 14.8
 Ophavsmænd
 Parterne giver ophavsmænd eneret til at tillade eller forbyde:
 a)
 direkte eller indirekte reproduktion på en hvilken som helst måde og i en hvilken som helst form, helt eller delvis, af deres værker
 b)
 enhver form for distribution til offentligheden ved salg eller på anden måde af deres originalværker eller kopier heraf; hver part kan fastsætte de betingelser, hvorefter konsumption af den ret, der er fastsat i denne bestemmelse, finder anvendelse, når der første gang er foretaget salg eller anden form for overdragelse af ejendomsretten til originalen eller en kopi af værket med ophavsmandens tilladelse, og
 c)
 enhver trådbunden eller trådløs kommunikation til offentligheden af deres værker, herunder tilrådighedsstillelse til offentligheden af deres værker på en sådan måde, at


text:
offentligheden får adgang til dem på et individuelt valgt sted og tidspunkt, som de vælger.
 ARTIKEL 14.9
 Udøvende kunstnere
 Hver part giver udøvende kunstnere eneret til at tillade eller forbyde:
 a)
 optagelse af deres fremførelser
 b)
 direkte eller indirekte reproduktion på en hvilken som helst måde og i en hvilken som helst form, helt eller delvis, af optagelser af deres fremførelser
 c)
 formidling til offentligheden af optagelser af deres fremførelser i fonogrammer ved salg eller på anden måde; hver part kan fastsætte de betingelser, hvorefter konsumption af den ret, der er fastsat i denne bestemmelse, finder anvendelse, når der første gang er foretaget salg eller anden form for overdragelse af ejendomsretten til originalen eller en kopi af den optagne fremførelse med den udøvende kunstners tilladelse
 d)
 trådbunden eller trådløs tilrådighedsstillelse for offentligheden af optagelser af deres fremførelser på en sådan måde, at offentligheden får adgang til dem på et individuelt valgt sted og tidspunkt, som de vælger, og
 e)
 trådløs udsendelse og kommunikation til offentligheden af deres fremførelser, medmindre fremførelsen i sig selv allerede er en radio- eller fjernsynsudsendelse eller sker på grundlag af en optagelse.
 ARTIKEL 14.10
 Fremstillere af fonogrammer
 Hver part giver fremstillere af fonogrammer eneret til at tillade eller forbyde:
 a)
 direkte eller indirekte reproduktion på en hvilken som helst måde og i en hvilken som helst form, helt eller delvis, af deres fonogrammer
 b)
 formidling til offentligheden af deres fonogrammer, herunder kopier heraf, ved salg eller på anden måde; hver part kan fastsætte de betingelser, hvorefter konsumption af den ret, der er fastsat i denne bestemmelse, finder anvendelse, når der første gang er foretaget salg eller anden form for overdragelse af ejendomsretten til originalen eller en kopi af fonogrammet med tilladelse fra fremstilleren af fonogrammet, og
 c)
 trådbunden eller trådløs tilrådighedsstillelse for offentligheden af deres fonogrammer på en sådan måde, at offentligheden får adgang til dem på et individuelt valgt sted og tidspunkt, som de vælger.
 ARTIKEL 14.11
 Radio- og fjernsynsforetagender
 Hver part giver radio- og fjernsynsforetagender eneret til at tillade eller forbyde:
 a)
 optagelse af deres udsendelser
 b)
 reproduktion af optagelser af deres udsendelser
 c)
 tilrådighedsstillelse for offentligheden (78) af deres udsendelser ved trådbundne eller trådløse midler, som er fremsat som svar på en anmodning fra et medlem af offentligheden (79)
 d)
 trådløs viderespredning af deres udsendelser, og
 e)
 kommunikation til offentligheden af deres udsendelser, hvis denne foretages på steder, hvortil der er offentlig adgang mod betaling af entré hver part kan fastsætte de betingelser, hvorunder denne eneret kan udøves.
 ARTIKEL 14.12
 Anvendelse af fonogrammer
 Parterne er enige om at fortsætte drøftelserne om passende beskyttelse for anvendelsen af fonogrammer til al kommunikation til offentligheden, idet der tages behørigt hensyn til betydningen af internationale standarder for beskyttelse af anvendelsen af fonogrammer.
 ARTIKEL 14.13
 Beskyttelsens varighed
 1. Ophavsretten til litterære eller kunstneriske værker som defineret i Bernerkonventionens artikel 2 gælder i ophavsmandens levetid og i 70 år efter vedkommendes død, uanset på hvilket tidspunkt værket lovligt er blevet gjort tilgængeligt for offentligheden. Hvis beskyttelsestiden for disse rettigheder


text:
beregnes på et andet grundlag end en fysisk persons levetid, må denne ikke være mindre end 70 år efter det tidspunkt, hvor værket lovligt er blevet gjort tilgængeligt for offentligheden. Hvis en sådan tilrådighedsstillelse senest 70 år efter frembringelsen af værket ikke finder sted, skal beskyttelsens varighed ikke være mindre end 70 år efter værkets frembringelse.
 2. Beskyttelsestiden for udøvende kunstneres rettigheder må ikke være mindre end 50 år efter fremførelsen.
 3. Beskyttelsestiden for rettigheder tilhørende fremstillere af fonogrammer må ikke være mindre end 70 år efter fonogrammets offentliggørelse. Hvis en sådan offentliggørelse inden 50 år efter optagelsen af fonogrammet ikke finder sted, skal beskyttelsens varighed ikke være mindre end 50 år efter optagelsen (80).
 4. Beskyttelsestiden for rettigheder til radio- og fjernsynstransmissioner må ikke være mindre end 50 år efter den første radio- og fjernsynstransmission.
 5. De i denne artikel fastsatte beskyttelsesperioder beregnes fra den 1. januar i det år, der følger efter den begivenhed, der har affødt rettigheden.
 ARTIKEL 14.14
 Begrænsninger og undtagelser
 Hver part må kun indføre indskrænkninger eller undtagelser med hensyn til rettighederne i artikel 14.8 til 14.12 i visse specielle tilfælde, der ikke strider mod den normale udnyttelse af indholdet og ikke indebærer urimelig skade for rettighedshavernes legitime interesser, og som er i overensstemmelse med de konventioner og internationale traktater, som de deltager i.
 ARTIKEL 14.15
 Kunstneres følgeret til kunstværker
 Parterne er enige om at udveksle synspunkter og oplysninger om spørgsmål vedrørende retten til videresalg af et originalkunstværk og situationen i denne henseende i Den Europæiske Union og i Japan.
 ARTIKEL 14.16
 Kollektiv forvaltning
 Parterne:
 a)
 anerkender betydningen af at fremme samarbejde mellem deres respektive kollektive forvaltningsorganisationer
 b)
 er enige om at fremme gennemsigtigheden af kollektive forvaltningsorganisationer, og
 c)
 tilstræber at sikre, at de kollektive forvaltningsorganisationer ikke forskelsbehandler de rettighedshavere, de repræsenterer, enten direkte eller via en anden kollektiv forvaltningsorganisation.
 ARTIKEL 14.17
 Beskyttelse af eksisterende indhold
 1. Hver part skal, med de fornødne ændringer, anvende Bernerkonventionens artikel 18 og TRIPS-aftalens artikel 14, stk. 6, på værker, fremførelser og fonogrammer samt rettigheder til og beskyttelse af indhold som krævet i denne underafdeling.
 2. En part skal ikke være forpligtet til at genskabe beskyttelsen af indhold, der på datoen for denne aftales ikrafttræden er overgået til fri udnyttelse på dens område.
 UNDERAFDELING 2
 Varemærker
 ARTIKEL 14.18
 Rettigheder, der er knyttet til et varemærke
 Hver part skal sikre, at indehaveren af et registreret varemærke har eneret til at forhindre alle tredjeparter, som ikke har indehaverens samtykke, at gøre erhvervsmæssig brug (81) af identiske eller lignende tegn for varer eller tjenesteydelser, der er identiske med eller ligner dem, for hvilke varemærket er registreret, hvis denne brug ville resultere i en risiko for forveksling. Dersom der anvendes et identisk mærke for identiske varer eller tjenesteydelser, anses forveksling for sandsynlig. De ovenfor beskrevne rettigheder anfægter ikke eksisterende ældre rettigheder og påvirker ikke en parts mulighed for at indrømme rettigheder på grundlag af brug.
 ARTIKEL 14.19
 Undtagelser
 Hver part tillader begrænsede undtagelser for de rettigheder, der er knyttet til et varemærke, herunder


text:
en rimelig brug af deskriptive udtryk (82), og kan tillade andre begrænsede undtagelser, forudsat at der ved disse undtagelser tages hensyn til varemærkeindehaverens og tredjemands legitime interesser.
 ARTIKEL 14.20
 Forberedende handlinger, der betragtes som en krænkelse
 Med hensyn til etiketter og emballage skal hver part fastsætte bestemmelser om, at mindst følgende forberedende handlinger betragtes som en krænkelse af et registreret varemærke, hvis handlingen har fundet sted uden samtykke fra indehaveren af det registrerede varemærke:
 a)
 fremstilling
 b)
 import, og
 c)
 præsentation (83)
 af etiketter eller emballage forsynet (84) med et tegn, der er identisk med eller ligner det registrerede varemærke, med henblik på at bruge et sådan tegn eller bevirke, at det anvendes erhvervsmæssigt for varer eller tjenesteydelser, der er identiske med eller ligner dem, for hvilke varemærket er registreret.
 ARTIKEL 14.21
 Vitterligt kendte varemærker
 Med henblik på at sikre en effektiv beskyttelse af vitterligt kendte varemærker, jf. Pariserkonventionens artikel 6a og TRIPS-aftalens artikel 16, stk. 2 og 3, bekræfter parterne betydningen af den fælles henstilling vedrørende bestemmelser om beskyttelse af vitterligt kendte mærker, der blev vedtaget af Pariserunionen til Beskyttelse af Industriel Ejendomsret og WIPO's generalforsamling på 34. møderække i forsamlingerne af WIPO's medlemsstater i 1999.
 UNDERAFDELING 3
 Geografiske betegnelser
 ARTIKEL 14.22
 Anvendelsesområde
 1. Denne underafdeling finder anvendelse på anerkendelse og beskyttelse af geografiske betegnelser for vine, spiritus og andre alkoholholdige drikkevarer (85) samt landbrugsprodukter (86), der har oprindelse i parterne.
 2. Med henblik på dette kapitel forstås ved »geografiske betegnelser« betegnelser, der angiver en vare som havende oprindelse i en parts område eller i en region eller en lokalitet på dette område, dersom varens kvalitet, renommé eller andre egenskaber i alt væsentligt tilskrives dens geografiske oprindelse.
 3. En parts geografiske betegnelser som opført i bilag 14-B skal beskyttes af den anden part i henhold til denne aftale, hvis de falder ind under de typer af varer, som den anden part beskytter i overensstemmelse med dens love og forskrifter, som opført i bilag 14-A.
 ARTIKEL 14.23
 Ordning for beskyttelsen af geografiske betegnelser
 1. Hver part indfører eller opretholder en ordning til registrering (87) og beskyttelse af geografiske betegnelser på dens område.
 2. Den i stk. 1 omhandlede ordning skal indeholde mindst følgende elementer:
 a)
 et officielt middel til at offentliggøre listen over registrerede geografiske betegnelser
 b)
 en forvaltningsprocedure, hvorved det kontrolleres, at en geografisk betegnelse, der skal registreres som anført i litra a), angiver en vare som havende oprindelse i en parts område eller i en region eller en lokalitet i dette område, hvis varens kvalitet, renommé eller andre egenskaber i alt væsentligt kan tilskrives dens geografiske oprindelse
 c)
 en indsigelsesprocedure, der gør det muligt at tage hensyn til tredjeparters legitime interesser, og
 d)
 en procedure for annullering (88) af beskyttelsen af en geografisk betegnelse, idet der tages hensyn til tredjeparters legitime interesser og brugerne af de pågældende registrerede geografiske betegnelser (89).
 ARTIKEL 14.24
 Liste over geografiske betegnelser
 1. Efter afslutningen af en indsigelsesprocedure og en undersøgelse af Den Europæiske Unions geografiske betegnelser som opført i afdeling A i


text:
del 1 og afdeling A i del 2 i bilag 14-B, skal Japan anerkende, at disse betegnelser er geografiske betegnelser i den i TRIPS-aftalens artikel 22, stk. 1, anvendte betydning, og at de er blevet registreret af Den Europæiske Union under den i artikel 14.23 omhandlede ordning. Japan skal beskytte disse geografiske betegnelser i henhold til denne underafdeling.
 2. Efter afslutningen af en indsigelsesprocedure og en undersøgelse af Japans geografiske betegnelser som opført i afdeling B i del 1 og afdeling B i del 2 i bilag 14-B, skal Den Europæiske Union anerkende, at disse betegnelser er geografiske betegnelser i den i TRIPS-aftalens artikel 22, stk. 1, anvendte betydning, og at de er blevet registreret af Japan under den i artikel 14.23 omhandlede ordning. Den Europæiske Union skal beskytte disse geografiske betegnelser i henhold til denne underafdeling.
 ARTIKEL 14.25
 Anvendelsesområdet for beskyttelsen af geografiske betegnelser
 1. Med forbehold af artikel 14.29 skal hver part over for den anden parts geografiske betegnelser, der er opført i bilag 14-B, give adgang til retlige midler, der gør det muligt for interesserede parter på dens område at forhindre (90):
 a)
 anvendelsen af en geografisk betegnelse, som identificerer en vare for en tilsvarende vare (91), der ikke opfylder kravene i henhold til specifikationerne for den geografiske betegnelse, selv om:
 i)
 varens virkelige oprindelse er angivet
 ii)
 den pågældende geografiske betegnelse er anvendt (92) i oversættelse eller translitteration (93), eller
 iii)
 den geografiske betegnelse ledsages af udtryk som »art«, »type«, »måde«, »efterligning« eller lignende
 b)
 anvendelse af alle sådanne midler i betegnelsen eller præsentationen af en vare, som angiver eller antyder, at den pågældende vare har oprindelse i et andet geografisk område end det virkelige oprindelsessted, på en måde, som vildleder offentligheden med hensyn til varens geografiske oprindelse eller natur, og
 c)
 enhver anden anvendelse, som udgør illoyal konkurrence i den i Pariserkonventionens artikel 10a anvendte betydning.
 2. Hver af parterne kan fastsætte de praktiske betingelser for, hvorledes der vil blive sondret mellem de enslydende geografiske betegnelser på deres område, idet der tages hensyn til behovet for at sikre lige behandling af de berørte producenter, og at forbrugerne ikke vildledes.
 3. Hvis en part i henhold til en international aftale agter at beskytte et tredjelands geografiske betegnelse, som er enslydende med en af den anden parts geografiske betegnelser, som er beskyttet i henhold til denne aftale, underretter førstnævnte part senest på datoen for offentliggørelse med henblik på indsigelse, den anden part om muligheden for at fremsætte bemærkninger, forudsat at en sådan indsigelsesprocedure for den pågældende geografiske betegnelse fra det pågældende tredjeland, som skal beskyttes, påbegyndes efter datoen for denne aftales ikrafttræden.
 4. Hver part kan i forbindelse med indsigelsesproceduren og undersøgelsen som omhandlet i artikel 14.24 tage følgende grunde til efterretning, hvorefter denne part er ikke forpligtet til at beskytte et navn som geografisk betegnelse i bilag 14-B:
 a)
 navnet kolliderer med navnet på en planteart eller en dyrerace og vil derfor kunne vildlede forbrugerne med hensyn til varens virkelige oprindelse, og
 b)
 navnet er det


text:
udtryk, der i daglig tale anvendes som det almindelige navn for den pågældende vare.
 5. Uanset specifikationerne for geografiske betegnelser som omhandlet i stk. 1, litra a), for en periode på syv år fra datoen for denne aftales ikrafttræden, udelukker beskyttelsen i henhold til denne underafdeling for en bestemt geografisk betegnelse i Den Europæiske Union, der er opført i bilag 14-B, ikke, med hensyn til varen, der identificeres med en sådan geografisk betegnelse, muligheden for, at operationer, der består af rivning, udskæring og emballering, herunder opskæring i portioner og indre emballage, kan gennemføres på Japans område, forudsat at sådanne varer er bestemt for det japanske marked og ikke genudførsel.
 6. Parterne skal evaluere gennemførelsen af bestemmelserne i stk. 5 senest tre år efter denne aftales ikrafttræden med henblik på at finde en gensidigt acceptabel løsning inden udgangen af den syvårige periode, der er omhandlet i nævnte stykke.
 ARTIKEL 14.26
 Anvendelsesområdet for anvendelsen af geografiske betegnelser
 1. Enhver person kan anvende enhver geografisk betegnelse, som er beskyttet i henhold til denne underafdeling, såfremt denne anvendelse sker i forbindelse med de varer, der er identificeret ved den geografiske betegnelse, og i overensstemmelse med beskyttelsens anvendelsesområde i henhold til denne aftale.
 2. Når en parts geografiske betegnelse er beskyttet i henhold til denne aftale i den anden part, må den legitime anvendelse af den således beskyttede betegnelse ikke gøres betinget af brugerens registrering eller af yderligere krav i den anden part.
 ARTIKEL 14.27
 Forhold til varemærker
 1. Hvis en geografisk betegnelse er beskyttet i henhold til denne underafdeling, skal hver part nægte at registrere et varemærke, hvis anvendelse ville kunne vildlede med hensyn til varens kvalitet, såfremt en ansøgning om registrering af varemærket indgives efter den gældende dato for beskyttelse af den geografiske betegnelse i det berørte område (94) som omhandlet i stk. 2 og 3. Varemærker, der er registreret i strid med nærværende stykke, skal erklæres ugyldige.
 2. For geografiske betegnelser som omhandlet i artikel 14.24 og som opført i bilag 14-B på datoen for denne aftales ikrafttræden, er den gældende dato for beskyttelse datoen for denne aftales ikrafttræden.
 3. For geografiske betegnelser som omhandlet i artikel 14.30 og ikke opført i bilag 14-B på datoen for denne aftales ikrafttræden, er den gældende dato for beskyttelse datoen for ikrafttræden af ændringen til bilag 14-B.
 4. Parterne anerkender, at forekomsten af et kolliderende ældre varemærke i en part ikke helt udelukker beskyttelse i henhold til denne aftale af en efterfølgende geografisk betegnelse for tilsvarende varer i den pågældende part (95).
 5. Er der indgivet ansøgning om et varemærke, er et varemærke blevet registreret i god tro, eller er rettighederne til et varemærke erhvervet ved anvendelse i god tro i en part, før en geografisk betegnelse er blevet beskyttet i henhold til denne aftale i denne part, udgør foranstaltninger, der er vedtaget for at gennemføre denne underafdeling, ikke nogen hindring for berettigelsen eller gyldigheden af varemærkets registrering eller for retten til at anvende varemærket med den begrundelse, at varemærket er identisk med eller ligner


text:
en geografisk betegnelse.
 ARTIKEL 14.28
 Håndhævelse af beskyttelsen
 Hver af parterne skal tillade deres kompetente myndigheder uden videre at træffe passende foranstaltninger eller på begæring af en interesseret part i overensstemmelse med deres love og forskrifter for at beskytte de geografiske betegnelser i bilag 14-B.
 ARTIKEL 14.29
 Undtagelser
 1. Uanset artikel 14.25, stk. 1, skal en part undlade at opretholde en forudgående anvendelse på dens område af en bestemt geografisk betegnelse fra den anden part, der er opført i bilag 14-B, som identificerer et landbrugsprodukt som samme vare i forbindelse med varer eller tjenesteydelser efter en overgangsperiode på højst syv år fra datoen for den førstnævnte parts beskyttelse af den pågældende geografiske betegnelse. Varer, som er produceret i førstnævnte part, og som er berørt af sådanne anvendelser, skal være forsynet med klar og synlig angivelse af den virkelige geografiske oprindelse.
 2. Uanset artikel 14.25, stk. 1, undtagen når TRIPS-aftalens artikel 24, stk. 4, finder anvendelse, skal en part undlade at opretholde en forudgående anvendelse på dens område af en bestemt geografisk betegnelse fra den anden part, der er opført i bilag 14-B, som identificerer vin, spiritus eller andre alkoholholdige drikkevarer som samme vare i forbindelse med varer eller tjenesteydelser efter en overgangsperiode på højst fem år fra datoen for den førstnævnte parts beskyttelse af den pågældende geografiske betegnelse. Varer, som er produceret i førstnævnte part, og som er berørt af sådanne anvendelser, skal være forsynet med klar og synlig angivelse af den virkelige geografiske oprindelse.
 3. Hver part kan fastsætte de praktiske betingelser for, hvorledes en sådan anvendelse som omhandlet i stk. 1 og 2 kan skelnes fra den geografiske betegnelse på dens område under hensyntagen til behovet for at sikre, at forbrugerne ikke vildledes.
 4. Den i stk. 1 omhandlede overgangsperiode finder ikke anvendelse, hvis anvendelsen af den geografiske betegnelse for den pågældende vare, der er produceret i den anden parts område som omhandlet i stk. 1, ikke er i overensstemmelse med de relevante love og forskrifter, som er opført i bilag 14-A, der finder anvendelse på den pågældende parts område.
 5. Intet i denne underafdeling indskrænker en persons ret til i forbindelse med handel at anvende sit eget navn eller sin erhvervsmæssige forgængers navn, medmindre navnet anvendes således, at offentligheden vildledes.
 ARTIKEL 14.30
 Ændring af listen over geografiske betegnelser
 1. Parterne er enige om muligheden for at ændre listerne over geografiske betegnelser i bilag 14-B i overensstemmelse med artikel 14.53, stk. 3 og 4, efter at indsigelsesproceduren er afsluttet, og efter at have gennemgået de geografiske betegnelser som omhandlet i artikel 14.24 til begge parters tilfredshed.
 2. Artikel 14.25, stk. 4, finder anvendelse, for så vidt angår tilføjelsen af et navn, der skal beskyttes som geografisk betegnelse i bilag 14-B.
 3. Intet i denne underafdeling forpligter en part til at beskytte den anden parts geografiske betegnelse, hvis betegnelsen ikke er eller ophører med at være beskyttet i henhold til den anden parts love og forskrifter. Parterne underretter hinanden, hvis en geografisk betegnelse ophører med at være beskyttet på


text:
den oprindelige parts område.
 4. Parterne skal efter anmodning fra en af parterne afholde konsultationer om ændring af bilag 14-B, for så vidt angår ethvert spørgsmål, der påvirker den fortsatte beskyttelse af de geografiske betegnelser, der er opført i bilaget, med henblik på at nå frem til en gensidigt acceptabel løsning.
 UNDERAFDELING 4
 Industrielle design (96)
 ARTIKEL 14.31
 Industrielle design
 1. Hver part træffer foranstaltninger til beskyttelse af uafhængigt frembragte industrielle design, der er nye og originale, herunder design af en del af et produkt (97), uanset om denne del kan adskilles fra produktet. Beskyttelsen ydes ved registrering og giver indehaverne eneret i overensstemmelse med denne artikel.
 2. Et design, der anvendes på eller indgår i et produkt, som udgør en komponent af et sammensat produkt, anses for at være nyt og originalt under følgende omstændigheder (98):
 a)
 hvis komponenten efter at være blevet inkorporeret i det sammensatte produkt fortsat er synlig under normal brug (99) af dette produkt, og
 b)
 i det omfang disse synlige elementer af komponenten i sig selv opfylder kravene om nyhed og originalitet.
 3. Hver part kan fastsætte begrænsede undtagelser fra beskyttelsen af industrielle design i overensstemmelse med TRIPS-aftalens artikel 26, stk. 2.
 4. Bestemmelserne i denne artikel berører ikke bestemmelserne i dette kapitel eller parternes love og forskrifter vedrørende andre intellektuelle ejendomsrettigheder, herunder produkters ikkeregistrerede udseender, varemærker eller andre særlige kendetegn og patenter.
 5. Hver part skal sikre, at indehaveren af et beskyttet industrielt design i det mindste har ret til at forhindre, at tredjeparter, som ikke har indehaverens samtykke, fremstiller, sælger, importerer eller eksporterer artikler, der bærer eller inkorporerer et design, der er identisk med eller ligner det beskyttede design, dersom en sådan handling har et kommerciel formål.
 6. Hver af parterne skal sikre, at en person, der ansøger om registrering af et industrielt design, kan anmode den kompetente myndighed om ikke at offentliggøre det pågældende design i en periode, som ansøgeren har fastsat, og som ikke overstiger det tidsrum, der er fastsat i hver parts love og forskrifter.
 7. Hver af parterne skal sikre, at den samlede beskyttelsesperiode for industrielle design ikke er mindre end 20 år.
 UNDERAFDELING 5
 Produkters ikkeregistrerede udseende
 ARTIKEL 14.32
 Produkters ikkeregistrerede udseende
 1. Parterne erkender, at produkters udseende kan beskyttes ved industriel design, ophavsret eller lovgivning om forebyggelse af illoyal konkurrence.
 2. Hver part skal sikre, at der er adgang til retsmidler til at forhindre anvendelse af produkters ikkeregistrerede udseende, hvis denne anvendelse beror på kopiering af produktets ikkeregistrerede detaljer i det omfang, der er fastsat ved dens love og forskrifter. En sådan anvendelse omfatter som minimum udbud til salg, bringe i omsætning, import eller eksport af det pågældende produkt (100).
 3. Beskyttelsesperioden for et produkts ikkeregistrerede udseende skal være mindst tre år i overensstemmelse med parternes respektive love og forskrifter.
 UNDERAFDELING 6
 Patenter
 ARTIKEL 14.33
 Patenter
 1. Hver part skal sikre, at et patent giver ejeren eneret til:
 a)
 når patentets genstand er et produkt, at forhindre, at tredjeparter, som ikke har indehaverens samtykke, fremstiller, anvender,


text:
udbyder til salg (101), sælger eller importerer produktet med henblik herpå, og
 b)
 når patentets genstand er en proces, at forhindre, at tredjeparter, som ikke har indehaverens samtykke, anvender processen og anvender, udbyder til salg, sælger eller importerer produktet, der er opnået ved denne proces, til disse formål.
 2. Hver part kan fastsætte begrænsede undtagelser fra de enerettigheder, der indrømmes ved et patent, forudsat at sådanne undtagelser ikke i urimeligt omfang er i modstrid med den normale udnyttelse af patentet og ikke i urimeligt omfang er til skade for patentindehaverens legitime interesser under hensyn til tredjeparters legitime interesser.
 3. Parterne erkender betydningen af at skabe en enhedspatentbeskyttelsesordning, herunder et enhedsretssystem på deres respektive område.
 4. Parterne skal fortsætte med at samarbejde om at styrke den internationale harmonisering af den materielle patentret, bl.a. om skånefrist, forbenyttelsesret og offentliggørelse af patentansøgninger.
 5. Parterne skal tage behørigt hensyn til samarbejdet for at styrke gensidig udnyttelse af eftersøgnings- og undersøgelsesresultater, f.eks. baseret på Patentsamarbejdstraktaten og enhver anden udnyttelse (102), således at ansøgere kan opnå patenter på en effektiv og hurtig måde, uden at dette berører deres respektive materielle patentretsundersøgelse.
 ARTIKEL 14.34
 Patenter og folkesundhed
 1. Parterne anerkender betydningen af Dohaerklæringen om TRIPS-aftalen og folkesundhed, der blev vedtaget den 14. november 2001 af WTO's ministerkonference. Parterne skal ved fortolkningen og gennemførelsen af rettighederne og forpligtelserne i henhold til dette kapitel sikre overensstemmelse med denne erklæring.
 2. Parterne respekterer WTO's Almindelige Råds afgørelse af 30. august 2003 om gennemførelse af punkt 6 i Dohaerklæringen om TRIPS-aftalen og folkesundhed og bidrager til dens gennemførelse.
 ARTIKEL 14.35
 Udvidelse af beskyttelsesperioden, der er knyttet til et patent på farmaceutiske produkter (103) og kemikalier til landbruget (104)
 Med hensyn til patenter, der er meddelt for opfindelser vedrørende farmaceutiske produkter eller kemikalier til landbruget, skal hver part, med forbehold af vilkårene og betingelserne i dens gældende love og forskrifter, give adgang til en kompenserende beskyttelsesperiode, i løbet af hvilken en patenteret opfindelse ikke kan udnyttes på grund af proceduren for markedsføringstilladelse. Fra datoen for denne aftales undertegnelse er den maksimale kompensationsperiode fastsat til fem år (105) i hver parts relevante love og forskrifter.
 UNDERAFDELING 7
 Forretningshemmeligheder og ikkefrigivne prøvningsdata eller andre data
 ARTIKEL 14.36
 Anvendelsesområde for beskyttelse af forretningshemmeligheder
 1. Hver af parterne skal i deres love og forskrifter give adgang til en passende og effektiv beskyttelse af forretningshemmeligheder i overensstemmelse med TRIPS-aftalens artikel 39, stk. 2.
 2. Med henblik på denne artikel og underafdeling 3 i afdeling C skal der ved:
 a)
 »forretningshemmelighed« forstås oplysninger, som:
 i)
 er hemmelige i den forstand, at de ikke i deres helhed eller i den præcise konfiguration eller sammensætning af deres komponenter er almindeligt kendt blandt eller umiddelbart tilgængelige for personer i de kredse, der normalt beskæftiger sig med den pågældende type oplysninger
 ii)
 har handelsværdi, fordi de er hemmelige, og
 iii)
 af den person, som lovligt kontrollerer oplysningerne, under de givne omstændigheder er blevet underkastet rimelige foranstaltninger til hemmeligholdelse, og
 b)
 »forretningshemmelighedshaver« forstås enhver person, der lovligt kontrollerer en forretningshemmelighed.
 3. Med henblik


text:
på denne artikel og underafdeling 3 i afdeling C skal hver part i overensstemmelse med dens love og forskrifter sikre, at mindst følgende adfærd betragtes som værende i strid med redelig erhvervspraksis:
 a)
 erhvervelse af en forretningshemmelighed uden forretningshemmelighedshaverens samtykke, hvis dette sker på retsstridig vis eller alternativt ved uautoriseret adgang til, tilpasning af eller kopiering af dokumenter, genstande, materialer, stoffer eller elektroniske filer, der lovligt kontrolleres af forretningshemmelighedshaveren, og som indeholder forretningshemmeligheden, eller hvoraf en forretningshemmelighed kan udledes
 b)
 brug eller videregivelse af en forretningshemmelighed, hvis dette sker uden forretningshemmelighedshaverens samtykke af en person, som konstateres at opfylde en af følgende betingelser:
 i)
 vedkommende har erhvervet forretningshemmeligheden på en måde som omhandlet i litra a)
 ii)
 vedkommende har misligholdt en fortrolighedsaftale eller enhver anden pligt til ikke at videregive forretningshemmeligheden i den hensigt at opnå urimelig vinding eller for at skade forretningshemmelighedshaveren, eller
 iii)
 vedkommende har misligholdt en kontraktlig forpligtelse eller enhver anden pligt til at begrænse forretningshemmelighedens brug i den hensigt at opnå urimelig vinding eller for at skade forretningshemmelighedshaveren, og
 c)
 erhvervelse, brug eller videregivelse af en forretningshemmelighed, når dette udføres af en person, der på tidspunktet for erhvervelsen, brugen eller videregivelsen vidste eller under de givne omstændigheder burde have vidst (106), at forretningshemmeligheden var erhvervet direkte eller indirekte fra en anden person, som videregav forretningshemmeligheden på en måde som anført i litra b), herunder hvis en person har tilskyndet en anden person til at udføre de handlinger, der omhandles i litra b).
 4. Intet i denne underafdeling forpligter en part til at betragte en af følgende handlinger som værende i strid med redelig erhvervspraksis eller gøre disse handlinger for genstand for de foranstaltninger, procedurer og retsmidler, der er omhandlet i underafdeling 3 i afdeling C:
 a)
 en persons uafhængige opdagelse eller frembringelse af de relevante oplysninger
 b)
 baglæns konstruktion af et produkt foretaget af en person, som lovligt er i besiddelse af det, og som ikke er underlagt nogen retsgyldig forpligtelse til at begrænse erhvervelsen af de relevante oplysninger
 c)
 erhvervelse, brug eller videregivelse af oplysninger, der kræves eller tillades af dens relevante love eller forskrifter
 d)
 arbejdstageres brug af deres erfaringer og kompetencer, som de normalt og på ærlig vis erhverver i løbet af deres ansættelse, eller
 e)
 videregivelse af oplysninger i forbindelse med udøvelsen af retten til ytrings- og informationsfrihed.
 ARTIKEL 14.37
 Behandling af prøvningsdata i proceduren for markedsføringstilladelse
 1. Hver part skal forhindre ansøgere om markedsføringstilladelse for farmaceutiske produkter (107), der udnytter nye virksomme lægemiddelbestanddele, i at basere sig på eller henvise til ikkefrigivne prøvningsdata eller andre data, der indgives til deres kompetente myndighed af den første sagsøger i en vis periode, regnet fra datoen for godkendelse af ansøgningen. En sådan periode er i hver parts relevante love og forskrifter fastsat til mindst seks år fra datoen for denne aftales ikrafttræden.
 2. Hvis en part, som betingelse for at godkende markedsføring af kemikalier til landbruget (108), der anvender nye kemiske enheder, kræver at få forelagt ikkefrigivne prøvningsdata eller andre data, som det kræver


text:
en betydelig indsats at frembringe, skal denne part sikre, at ansøgere om markedsføringstilladelse i overensstemmelse med dens relevante love og forskrifter enten:
 a)
 forhindres i at basere sig på eller i at henvise til sådanne data, der er forelagt dens kompetente myndighed af den første sagsøger i en periode på mindst 10 år regnet fra datoen for godkendelse af ansøgningen, eller
 b)
 er generelt forpligtet til at fremlægge et fuldstændigt sæt prøvningsdata, selv i de tilfælde, hvor der fandtes en forudgående ansøgning vedrørende samme produkt, i en periode på mindst 10 år regnet fra datoen for godkendelse af en forudgående ansøgning.
 UNDERAFDELING 8
 Plantenyheder
 ARTIKEL 14.38
 Plantenyheder
 Hver af parterne træffer foranstaltninger til beskyttelse af nye sorter af alle planteslægter og -arter i overensstemmelse med deres rettigheder og forpligtelser i henhold til UPOV-konventionen fra 1991.
 UNDERAFDELING 9
 Illoyal konkurrence
 ARTIKEL 14.39
 Illoyal konkurrence
 1. Hver af parterne skal sikre effektiv beskyttelse mod illoyal konkurrence i overensstemmelse med Pariserkonventionen (109).
 2. Der skal i forbindelse med Den Europæiske Unions og Japans respektive ordninger til forvaltning af deres nationale topdomæne (ccTLD) forefindes passende retsmidler (110) vedrørende domænenavne (111) i overensstemmelse med deres respektive love og forskrifter, i det mindste i tilfælde, hvor en person i ond tro med vinding for øje registrerer eller besidder et domænenavn, der er identisk med eller til forveksling ligner et varemærke.
 3. Hver part skal sikre effektiv beskyttelse mod uberettiget brug af varemærker ved gennemførelsen af Pariserkonventionens artikel 6g, stk. 2.
 AFDELING C
 Håndhævelse
 UNDERAFDELING 1
 Generelle bestemmelser
 ARTIKEL 14.40
 Håndhævelse — generelt
 1. Parterne bekræfter deres forpligtelser i henhold til TRIPS-aftalen, særlig del III. Hver part skal sikre, at der er adgang til følgende supplerende foranstaltninger, procedurer og retsmidler (112), som er nødvendige for at sikre håndhævelsen af intellektuelle ejendomsrettigheder. Disse foranstaltninger, procedurer og retsmidler skal være fair og rimelige, de må ikke være unødigt komplicerede eller udgiftskrævende, og de må ikke indebære urimelige frister eller medføre ugrundede forsinkelser.
 2. De i stk. 1 anførte foranstaltninger, procedurer og retsmidler skal være effektive, stå i et rimeligt forhold til krænkelsen og have forebyggende virkning (113), og de skal anvendes på en sådan måde, at det ikke skaber hindringer for lovlig samhandel, og at der ydes beskyttelse mod misbrug heraf.
 3. Hver af parterne skal træffe alle rimelige foranstaltninger for:
 a)
 at tilskynde til, at der oprettes offentlige eller private rådgivende grupper til i det mindste at behandle spørgsmål vedrørende varemærkeforfalskning og piratkopiering, og
 b)
 at sikre intern samordning blandt og fremme en fælles indsats fra deres kompetente myndigheder med ansvar for håndhævelse af intellektuelle ejendomsrettigheder, med forbehold af deres disponible ressourcer.
 ARTIKEL 14.41
 Rekvirenter
 Hver af parterne skal give adgang til at anmode om anvendelse af de i denne afdeling omhandlede foranstaltninger, procedurer og retsmidler til:
 a)
 indehavere af intellektuelle ejendomsrettigheder i overensstemmelse med deres love og forskrifter
 b)
 forretningshemmelighedshavere som omhandlet i artikel 14.36, og
 c)
 alle andre personer og enheder, i det omfang det er muligt efter og i overensstemmelse med deres love og forskrifter.


text:
UNDERAFDELING 2
 Håndhævelse - retsmidler (114)
 (115)
 ARTIKEL 14.42
 Foranstaltninger til sikring af bevismateriale
 1. Hver parts retsmyndigheder skal være beføjet til at træffe hurtige og effektive foreløbige foranstaltninger for at sikre relevant bevismateriale vedrørende den påståede krænkelse, i overensstemmelse med procedurer, der på passende vis sikrer beskyttelse af fortrolige oplysninger.
 2. Hver parts retsmyndigheder skal være beføjet til, uden at høre den anden part, at træffe foreløbige foranstaltninger, hvor dette er hensigtsmæssigt, især i de tilfælde, hvor en ventetid efter al sandsynlighed vil forvolde uoprettelig skade for rettighedsindehaveren, eller hvor der er en påviselig risiko for, at et bevismateriale tilintetgøres.
 3. I tilfælde af krænkelse af intellektuelle ejendomsrettigheder skal hver af parterne sikre, at deres retsmyndigheder i civile retssager har beføjelse til at kræve beslaglæggelse eller en anden form for opbevaring af mistænkelige varer og af materialer og redskaber, der har været anvendt til at begå krænkelsen, og af dokumentation for krænkelsen, enten i form af originaler eller kopier.
 ARTIKEL 14.43
 Ret til information
 Hver af parterne skal med forbehold af deres ret om rettigheder, fortrolighed eller behandlingen af personoplysninger sikre, at deres retsmyndigheder i civile retssager vedrørende håndhævelse af intellektuelle ejendomsrettigheder har beføjelse til på begrundet anmodning fra rettighedshaveren at påbyde rettighedskrænkeren eller alternativt den påståede rettighedskrænker at forsyne rettighedshaveren eller retsmyndighederne — i det mindste med henblik på indsamling af bevismateriale — med relevante oplysninger, som rettighedskrænkeren eller den påståede rettighedskrænker har i sin besiddelse eller kontrollerer, i henhold til deres love og forskrifter. Disse oplysninger kan omfatte oplysninger vedrørende enhver person impliceret i ethvert aspekt af krænkelse eller påstået krænkelse og vedrørende produktionsmidler eller distributionskanaler for de varer eller tjenester, der udgør en krænkelse, eller som påstås at udgøre en krænkelse, herunder identifikation af tredjeparter, der påstås at være impliceret i produktion og distribution af sådanne varer og tjenester, og af deres distributionskanaler.
 ARTIKEL 14.44
 Midlertidige og retsbevarende foranstaltninger
 1. Hver af parterne skal sikre, at deres retsmyndigheder på begæring af rekvirenten kan udstede et foreløbigt påbud over for den påståede krænker med henblik på at forhindre en nært forestående krænkelse af en intellektuel ejendomsrettighed eller, hvis det er muligt i henhold til egne love og forskrifter og under trussel om tvangsbøder, midlertidigt forbyde en fortsættelse af den påståede krænkelse af den pågældende rettighed eller gøre denne fortsættelse betinget af, at der stilles sikkerhed for erstatning til rettighedshaveren. Når det er relevant, kan et foreløbigt påbud udstedes på de samme betingelser over for en tredjepart (116), over hvilken den pågældende retsmyndighed har jurisdiktion, og hvis tjenester anvendes til at krænke en intellektuel ejendomsrettighed.
 2. Et foreløbigt påbud kan også udstedes for at kræve beslaglæggelse eller aflevering af varer, der mistænkes for at krænke en intellektuel ejendomsrettighed, for at forhindre, at de indføres i handelen eller omsættes.
 3. Hver af parterne skal i tilfælde af en påstået overtrædelse i kommerciel målestok sikre, at deres retsmyndigheder, hvis rekvirenten godtgør, at der foreligger omstændigheder, som kan vanskeliggøre inddrivelsen af erstatning, kan kræve arrest i den påståede krænkende parts løsøregenstande


text:
og faste ejendom, herunder indefrysning af den krænkende parts bankkonti og andre aktiver.
 ARTIKEL 14.45
 Korrigerende foranstaltninger
 1. Hver af parterne skal sikre, at deres retsmyndigheder efter anmodning fra ansøgeren i det mindste kan beordre endelig fjernelse fra handelen eller tilintetgørelse, uden at dette berører rettighedshaverens krav på erstatning som følge af en krænkelse, undtagen i ekstraordinære tilfælde, af varer, som de har konstateret krænker en intellektuel ejendomsrettighed, uden kompensation af nogen art. Hvis det er relevant, kan retsmyndighederne desuden kræve tilintetgørelse af de materialer og redskaber, der primært har været anvendt til at skabe eller fremstille de pågældende varer.
 2. Parternes retsmyndigheder skal have beføjelse til at beordre disse foranstaltninger gennemført for rettighedskrænkerens regning, medmindre særlige grunde taler herimod.
 ARTIKEL 14.46
 Påbud
 Hver af parterne skal sikre, at deres retsmyndigheder, hvis der ved en retsafgørelse konstateres en krænkelse af en intellektuel ejendomsrettighed, kan udstede et påbud mod den krænkende part med henblik på at forhindre fortsat krænkelse samt, hvis det er relevant, mod en tredjepart (117), over hvilken den pågældende retsmyndighed har jurisdiktion, og hvis tjenester anvendes til at krænke en intellektuel ejendomsrettighed.
 ARTIKEL 14.47
 Erstatning
 1. Hver af parterne skal sikre, at deres retsmyndigheder i civile retssager har beføjelse til at pålægge en rettighedskrænker, der er vidende om eller har rimelig grund til at vide, at vedkommende er involveret i aktiviteter, der krænker en intellektuel ejendomsret, at betale rettighedshaveren en passende erstatning for den skade, som rettighedshaveren har lidt som følge af krænkelsen.
 2. Retsmyndighederne i hver part kan ved fastsættelsen af erstatningens størrelse ved en krænkelse af intellektuelle ejendomsrettigheder bl.a. tage ethvert berettiget krav om skadeserstatning, der indgives af rettighedshaveren, i betragtning, herunder tabt fortjeneste.
 3. En part kan i dens love og forskrifter fastsætte formodninger (118) med henblik på fastsættelse af et skadeserstatningsbeløb som omhandlet i stk. 1.
 ARTIKEL 14.48
 Udgifter
 Hver af parterne skal sikre, at deres retsmyndigheder, hvis det er relevant, har beføjelse til ved afslutningen af civile retssager vedrørende krænkelse af intellektuelle ejendomsrettigheder at pålægge den tabende part at betale den vindende part for sagsomkostninger eller afgifter og et passende advokathonorar eller enhver anden form for udgifter i henhold til deres love og forskrifter.
 ARTIKEL 14.49
 Formodning om ophavs- eller ejendomsret
 1. Hver af parterne skal sikre, at det er tilstrækkeligt, at navnet på ophavsmanden til et litterært eller kunstnerisk værk er anført på værket på sædvanlig vis, for at denne betragtes som ophavsmand, medmindre der er bevis for det modsatte, og dermed er berettiget til at indgive et krænkelsessøgsmål.
 2. En part kan anvende stk. 1, med de fornødne ændringer, på indehavere af ophavsretsbeslægtede rettigheder, for så vidt angår det beskyttede materiale.
 UNDERAFDELING 3
 Håndhævelse af beskyttelse mod uretmæssig tilegnelse og brug af forretningshemmeligheder
 ARTIKEL 14.50
 Civilretlige procedurer og retsmidler
 1. Hver af parterne skal give enhver forretningshemmelighedshaver adgang til passende civilretlige procedurer og foranstaltninger for at forhindre og opnå godtgørelse for erhvervelsen, brugen eller videregivelsen af en forretningshemmelighed, hvis det er foregået i strid med loyal erhvervspraksis.
 2. Hver af parterne


text:
skal i overensstemmelse med deres love og forskrifter sikre, at deres retsmyndigheder har beføjelse til at bestemme, at parterne, deres advokater og andre berørte personer i forbindelse med civile retssager, ikke har tilladelse til at bruge eller videregive forretningshemmeligheder eller påståede forretningshemmeligheder, som de kompetente retsmyndigheder har identificeret som fortrolige (119), som svar på en behørigt begrundet anmodning fra en interesseret part, og som disse parter, advokater og andre personer har fået kendskab til som følge af deres deltagelse i civile retssager.
 3. I de relevante civile retssager skal hver af parterne sikre, at deres retsmyndigheder mindst har beføjelse til:
 a)
 at beordre foreløbige retsmidler for at forhindre erhvervelse, brug eller videregivelse af en forretningshemmelighed på en måde, der er i strid med loyal erhvervspraksis
 b)
 at beordre den person, der vidste eller burde have vidst (120), at vedkommende erhvervede, brugte eller videregav en forretningshemmelighed på en måde, der er i strid med loyal erhvervspraksis, til at betale forretningshemmelighedshaveren en erstatning, der står i rimeligt forhold til det faktiske tab, denne har lidt som følge af erhvervelsen, brugen eller videregivelsen af forretningshemmeligheden
 c)
 at træffe særlige foranstaltninger for at bevare den fortrolige karakter af en hvilken som helst forretningshemmelighed eller påstået forretningshemmelighed, der frembringes i civile retssager vedrørende den påståede erhvervelse, brug og videregivelse af en forretningshemmelighed på en måde, der er i strid med redelig erhvervspraksis. Sådanne særlige foranstaltninger kan i overensstemmelse med deres love og forskrifter omfatte muligheden for at begrænse adgangen til visse dokumenter i deres helhed eller i uddrag, at begrænse adgangen til retsmøder og de tilsvarende protokoller eller udskrifter, og stille en ikkefortrolig udgave af en retsafgørelse til rådighed, hvori de afsnit, der indeholder forretningshemmeligheder, er fjernet eller gjort ulæselige, og
 d)
 pålægge sanktioner over for parterne, deres advokater og andre berørte personer i civile retssager vedrørende krænkelse af retskendelser som omhandlet i stk. 2 vedrørende beskyttelse af en forretningshemmelighed eller påstået forretningshemmelighed, der frembringes i disse sager.
 4. Parterne er ikke forpligtet til at sørge for de i stk. 1 omhandlede retlige procedurer og foranstaltninger, hvis adfærden, der er i strid med loyal erhvervspraksis, udføres i overensstemmelse med deres relevante love og forskrifter med det formål at afdække fejl, forseelser eller ulovlige aktiviteter eller beskytte en ved lov anerkendt legitim interesse.
 UNDERAFDELING 4
 Håndhævelse - grænseforanstaltninger
 ARTIKEL 14.51
 Håndhævelse - grænseforanstaltninger
 1. Hver af parterne skal for så vidt angår varer, der er importeret eller eksporteret (121), indføre eller opretholde procedurer, hvorefter en rettighedshaver kan anmode sin toldmyndighed om at suspendere frigivelsen af eller tilbageholde varer, der mistænkes for at krænke varemærker, ophavsret og beslægtede rettigheder, geografiske betegnelser (122), patenter, brugsmodeller, industrielt design og plantesortsrettigheder (herefter i denne artikel benævnt »mistænkelige varer«) i deres eget toldområde.
 2. Hver af parterne skal indføre elektroniske systemer til deres toldmyndigheds forvaltning af de i stk. 1 omhandlede anmodninger, når de er blevet udstedt eller registreret.
 3. Toldmyndigheden i hver part træffer beslutning om udstedelse eller registrering af de i stk. 1 omhandlede anmodninger inden for en rimelig


text:
frist efter indgivelsen af anmodningerne.
 4. Hver part sørger for, at de i stk. 1 omhandlede anmodninger gælder for flere forsendelser.
 5. For så vidt angår varer, der er importeret eller eksporteret, skal hver parts toldmyndighed have beføjelse til at handle på eget initiativ og suspendere frigivelsen af mistænkelige varer eller tilbageholde dem i denne parts toldområde (123).
 6. Artikel 4.9 omfatter opdagelse af mistænkelige varer som omhandlet i denne artikel.
 7. Uden at dette berører dens love og forskrifter vedrørende privatlivets fred eller fortrolige oplysninger, kan en part tillade, at dens toldmyndighed giver en rettighedshaver oplysninger om varer, herunder en beskrivelse og mængderne heraf, og hvis det er kendt, navn og adresse på afsender, importør, eksportør eller modtager, samt oprindelseslandet for de varer, hvis frigivelse er blevet suspenderet, eller som er blevet tilbageholdt.
 8. En part kan indføre eller opretholde procedurer, hvorved dens kompetente myndigheder kan fastslå, inden for en rimelig frist efter indledningen af de i stk. 1 og 5 beskrevne procedurer, om de mistænkelige varer udgør en krænkelse. I så fald skal de kompetente myndigheder have beføjelse til at afgive et påbud om destruktion af varer efter en konstatering af, at varerne udgør en krænkelse. En part kan have indført procedurer, som giver mulighed for destruktion af mistænkelige varer, uden at der er behov for en formel konstatering af krænkelsen, når de berørte personer er enige eller ikke modsætter sig destruktionen.
 9. Hvis en part anmoder rettighedshaveren om at bære de omkostninger, der faktisk er afholdt til oplagring eller destruktion af varer, hvis frigivelse er blevet suspenderet, eller som er blevet tilbageholdt i overensstemmelse med stk. 1 og 5, skal disse omkostninger svare til tjenesteydelserne i forbindelse med oplagring eller destruktion af varerne.
 10. Der er ikke er nogen pligt til at anvende denne artikel på import af varer, der udbydes på et andet lands marked af rettighedshaveren eller med dennes samtykke. En part kan undlade at anvende denne artikel på små mængder af varer af ikkekommerciel karakter, som transporteres i de rejsendes personlige bagage.
 11. Konsultationer som omhandlet i artikel 4.3, stk. 4, skal også omhandle grænseforanstaltninger foretaget af hver parts toldmyndigheder i medfør af denne artikel.
 12. Parternes toldmyndigheder kan samarbejde om grænseforanstaltninger mod krænkelse af intellektuelle ejendomsrettigheder, der er omfattet af denne underafdeling.
 13. Uden at dette berører det ansvarsområde, som varetages af det i artikel 14.53 omhandlede Udvalg om Intellektuel Ejendom, kan det i artikel 4.14 omhandlede Udvalg om Oprindelsesregler og Toldanliggender overveje muligheden for at samarbejde om følgende:
 a)
 udveksling af generelle oplysninger om beslaglæggelser af krænkende varer eller mistænkelige varer, og
 b)
 afholdelse af dialog om specifikke emner af fælles interesse vedrørende:
 i)
 generelle oplysninger om brugen af risikostyringssystemer i forbindelse med afsløring af mistænkelige varer, og
 ii)
 generelle oplysninger om risikoanalyse i bekæmpelsen af krænkende varer.
 AFDELING D
 Samarbejde og institutionelle ordninger
 ARTIKEL 14.52
 Samarbejde
 1. Parterne, der anerkender den voksende betydning af beskyttelsen af intellektuel ejendom med hensyn til fremme af deres indbyrdes handel og investeringer, skal samarbejde om


text:
intellektuel ejendomsret, herunder ved at udveksle oplysninger om en parts forbindelser med tredjelande om spørgsmål vedrørende intellektuel ejendomsret i overensstemmelse med deres respektive love og forskrifter, og med forbehold af deres disponible ressourcer.
 2. Med henblik på stk. 1 kan samarbejde omfatte udveksling af information, erfaringer og færdigheder og enhver anden form for samarbejde eller aktiviteter, som måtte blive aftalt mellem parterne. Et sådant samarbejde kan omfatte områder såsom:
 a)
 udviklingen inden for national og international intellektuel ejendomsret
 b)
 systemer til forvaltning og registrering af intellektuel ejendomsret
 c)
 uddannelse og oplysning vedrørende intellektuel ejendomsret
 d)
 spørgsmål inden for intellektuel ejendomsret vedrørende:
 i)
 små og mellemstore virksomheder
 ii)
 videnskabs-, teknologi- og innovationsaktiviteter, og
 iii)
 generering, overførsel og formidling af teknologi
 e)
 politikker, der indebærer anvendelse af intellektuelle ejendomsrettigheder for forskning, innovation og økonomisk vækst
 f)
 gennemførelse af multilaterale aftaler om intellektuel ejendomsret, som dem, der er indgået eller forvaltes inden for rammerne af WIPO
 g)
 teknisk bistand til udviklingslande
 h)
 bedste praksis, projekter og programmer vedrørende bekæmpelsen af krænkelser af intellektuelle ejendomsrettigheder, og
 i)
 udforskning af mulighederne for yderligere fælles bestræbelser i bekæmpelsen af krænkelser af intellektuelle ejendomsrettigheder i hele verden.
 3. Parterne skal tilstræbe at samarbejde om aktiviteter til forbedring af det internationale regelværk om intellektuel ejendomsret, herunder ved at tilskynde til yderligere ratificering af eksisterende internationale aftaler og ved at fremme international harmonisering, forvaltning og håndhævelse af intellektuelle ejendomsrettigheder og om aktiviteter i internationale organisationer som f.eks. WTO og WIPO.
 ARTIKEL 14.53
 Udvalget for Intellektuel Ejendom
 1. Udvalget for Intellektuel Ejendom, der er nedsat ved artikel 22.3 (herefter i denne artikel benævnt »udvalget«), er ansvarligt for effektiv gennemførelse og anvendelse af dette kapitel.
 2. Udvalget har til opgave:
 a)
 at evaluere og overvåge gennemførelsen og forvaltningen af dette kapitel
 b)
 at udveksle oplysninger om den lovgivningsmæssige og politiske udvikling vedrørende geografiske betegnelser og andre spørgsmål af fælles interesse vedrørende geografiske betegnelser, herunder spørgsmål i forbindelse med kravene i specifikationerne for geografiske betegnelser, der er opført i bilag 14-B, med hensyn til deres beskyttelse i henhold til denne aftale
 c)
 at drøfte eventuelle spørgsmål vedrørende intellektuel ejendom med henblik på at fremme beskyttelse af intellektuel ejendom og håndhævelse af intellektuelle ejendomsrettigheder og at fremme effektiv og gennemsigtig forvaltning af ordninger for intellektuel ejendom
 d)
 at rapportere om sine resultater og resultaterne af sine drøftelser til Det Blandede Udvalg, og
 e)
 at udføre andre opgaver, som kan uddelegeres af Det Blandede Udvalg i henhold til artikel 22.1, stk. 5, litra b).
 3. Udvalget skal efter anmodning fra en af parterne fremsætte anbefalinger til Det Blandede Udvalg om ændringer af bilag 14-A og bilag 14-B.
 4. Hver af parterne behandler enhver anmodning fra den anden part om ændring af bilag 14-B i overensstemmelse med artikel 14.30.
 5. Udvalget kan indbyde repræsentanter for relevante enheder andre end parterne, herunder fra den private sektor, med den fornødne sagkundskab inden for de emneområder, der skal drøftes.
 ARTIKEL 14.54
 Undtagelser af sikkerhedshensyn
 Med henblik på dette kapitel er TRIPS-aftalens artikel 73, med de fornødne ændringer, inkorporeret


text:
i og gjort til en del af denne aftale.
 ARTIKEL 14.55
 Tvistbilæggelse
 Artikel 14.52 er ikke omfattet af tvistbilæggelse i henhold til kapitel 21.
 KAPITEL 15
 VIRKSOMHEDSLEDELSE
 ARTIKEL 15.1
 Formål
 1. Parterne anerkender betydningen af en effektiv ramme for virksomhedsledelse for at opnå økonomisk vækst gennem velfungerende markeder og sunde finansielle systemer baseret på gennemsigtighed, effektivitet, tillid og integritet.
 2. Hver af parterne træffer passende foranstaltninger for at udvikle en effektiv ramme for virksomhedsledelse inden for deres område i erkendelse af, at disse foranstaltninger vil tiltrække og fremme investeringer ved at øge investorernes tillid og forbedre konkurrenceevnen, således at man opnår den bedste udnyttelse af mulighederne i deres respektive markedsadgangsforpligtelser.
 3. Uden at dette begrænser parternes mulighed for at udvikle deres egne retlige, institutionelle og reguleringsmæssige rammer i forbindelse med virksomhedsledelse i børsnoterede virksomheder, forpligter parterne sig til at respektere principperne i og overholde bestemmelserne i dette kapitel i det omfang, at de letter adgangen til hinandens markeder som fastsat i denne aftale.
 4. Parterne skal samarbejde om spørgsmål vedrørende udvikling af en effektiv ramme for virksomhedsledelse, der er omfattet af dette kapitels anvendelsesområde.
 ARTIKEL 15.2
 Definitioner
 Med henblik på dette kapitel forstås ved:
 a)
 »bestyrelse«: ledelsesorganet i en børsnoteret virksomhed med beslutningstagende myndighed over tilsynet med driften af virksomheden, hvis medlemmer (direktører) normalt vælges af virksomhedens aktionærer til at lede virksomheden
 b)
 »virksomhedsledelse«: forholdet mellem en virksomheds ledelse, dens bestyrelse, aktionærer og øvrige interesserede parter; det danner også den struktur, hvormed en virksomhed forvaltes og kontrolleres, navnlig ved at fastslå virksomhedens mål og midlerne til at nå disse mål samt overvågning af resultater
 c)
 en parts »ramme for virksomhedsledelse«: de principper og regler af bindende eller ikkebindende karakter vedrørende virksomhedsledelse af børsnoterede virksomheder, som finder anvendelse i henhold til denne parts lovgivning og kompetencer, og
 d)
 »børsnoteret virksomhed«: en juridisk person, hvis aktier er noteret for offentlig handel på en fondsbørs eller et reguleret marked i en part som defineret i denne parts lovgivning.
 ARTIKEL 15.3
 Generelle principper
 1. Parterne erkender betydningen af rammer for virksomhedsledelse med hensyn til at give rettidige og nøjagtige oplysninger om alle væsentlige spørgsmål vedrørende børsnoterede virksomheder inden for deres respektive jurisdiktioner, herunder om disse virksomheders finansielle situation, resultater, ejerskab og forvaltning.
 2. Parterne anerkender også betydningen af rammer for virksomhedsledelse med hensyn til at sikre tilstrækkelig ansvarlighed hos ledelsen og bestyrelsen i forhold til aktionærerne, en ansvarlig beslutningstagning i bestyrelsen baseret på et uafhængigt og objektivt grundlag samt lige behandling af aktionærer i samme klasse.
 3. Det præciseres, at bestemmelserne i en parts rammer for virksomhedsledelse som omhandlet i artikel 15.4 og 15.5 kan gennemføres enten gennem juridisk bindende mekanismer eller ved ikkebindende midler såsom følg eller forklar-princippet.
 4. En part kan fastsætte, at visse principper eller regler for virksomhedsledelse ikke finder anvendelse på visse virksomheder (124) i særlige tilfælde, der begrundes ud fra objektive og ikkeforskelsbehandlende kriterier, f.eks. virksomhedens tidlige udviklingsfase eller størrelse.
 ARTIKEL 15.4
 Aktionærrettigheder og ejerskabsfunktioner
 1. Hver parts ramme for virksomhedsledelse skal omfatte bestemmelser, som har til formål at


text:
beskytte og fremme en effektiv udøvelse af aktionærernes rettigheder i børsnoterede virksomheder. Disse rettigheder omfatter, hvor det er relevant, deltagelse og stemmeafgivelse på generalforsamlingen samt valg og afsættelse af medlemmer af bestyrelsen i overensstemmelse med virksomhedens ledelsesstruktur med henblik på at give aktionærer mulighed for at føre tilsyn med bestyrelsens adfærd (125) og deltage i virksomhedens vigtige beslutninger.
 2. Hver parts ramme for virksomhedsledelse skal omfatte bestemmelser, der har til formål at tilskynde til offentliggørelse af oplysninger om kontrol med en virksomhed, som kan være værdifulde og nyttige for investorer. Disse oplysninger omfatter bl.a. kapitalstruktur med en angivelse af de forskellige aktieklasser, hvis relevant, direkte og indirekte kapitalandele, der betragtes som væsentlige, og særlige kontrolrettigheder.
 ARTIKEL 15.5
 Bestyrelsens opgaver
 Hver parts ramme for virksomhedsledelse skal omfatte bestemmelser med følgende formål, således at en sådan ramme vil fremme en ansvarlig beslutningsprocedure i bestyrelsen:
 a)
 at sikre en effektiv overvågning af bestyrelsens forvaltning ud fra et uafhængigt og objektivt grundlag, hvilket f.eks. kan opnås gennem en effektiv brug af et tilstrækkeligt antal uafhængige bestyrelsesmedlemmer (126)
 b)
 at sikre bestyrelsens ansvarlighed over for aktionærerne, og
 c)
 at sikre tilstrækkelig offentliggørelse af relevante oplysninger til investorer, f.eks. med hensyn til bestyrelsens sammensætning, udvalg og bestyrelsesmedlemmers uafhængighed.
 ARTIKEL 15.6
 Overtagelser
 Hver part skal fastsætte regler og procedurer for overtagelse af børsnoterede virksomheder. Disse regler og procedurer skal have til formål at gøre det muligt at lade disse transaktioner foregå til gennemsigtige priser og på fair vilkår.
 ARTIKEL 15.7
 Tvistbilæggelse
 Bestemmelserne i dette kapitel er ikke omfattet af tvistbilæggelse i henhold til kapitel 21.
 KAPITEL 16
 HANDEL OG BÆREDYGTIG UDVIKLING
 ARTIKEL 16.1
 Baggrund og formål
 1. Parterne erkender betydningen af at fremme udviklingen af den internationale handel på en måde, der bidrager til bæredygtig udvikling, for de nuværende og kommende generationers velfærd, under hensyntagen til Agenda 21, der blev vedtaget på De Forenede Nationers konference om miljø og udvikling den 14. juni 1992, ILO-erklæringen om grundlæggende principper og rettigheder i forbindelse med arbejde og dens opfølgning, vedtaget af Den Internationale Arbejdskonference den 18. juni 1998, gennemførelsesplanen, der blev vedtaget på verdenstopmødet om bæredygtig udvikling den 4. september 2002, ministererklæringen om skabelse af et miljø på nationalt og internationalt plan, der fremmer fuld og produktiv beskæftigelse og anstændigt arbejde for alle, og dets indvirkning på en bæredygtig udvikling, vedtaget af De Forenede Nationers Økonomiske og Sociale Råd den 5. juli 2006, ILO-erklæringen om social retfærdighed for en fair globalisering, vedtaget af Den Internationale Arbejdskonference den 10. juni 2008, slutdokumentet fra De Forenede Nationers konference om bæredygtig udvikling med titlen »The future we want«, vedtaget af De Forenede Nationers Generalforsamling den 27. juli 2012, samt slutdokumentet fra De Forenede Nationers topmøde med henblik på vedtagelse af udviklingsdagsordenen for tiden efter 2015 med titlen »Transforming our world: the 2030 Agenda for Sustainable Development«, vedtaget af De Forenede Nationers generalforsamling den 25. september 2015.
 2. Parterne anerkender, at denne aftale bidrager til at fremme bæredygtig udvikling, hvoraf økonomisk udvikling, social udvikling og miljøbeskyttelse er indbyrdes forstærkende komponenter. Parterne erkender endvidere,


text:
at formålet med dette kapitel er at styrke handelsforbindelserne og samarbejdet mellem parterne på en måde, der fremmer bæredygtig udvikling, og ikke at harmonisere parternes miljø- eller arbejdsmarkedsstandarder.
 ARTIKEL 16.2
 Ret til at regulere og beskyttelsesniveauer
 1. I anerkendelse af hver parts ret til at fastsætte egne politikker og mål for bæredygtig udvikling, fastsætte egne niveauer for indenlandsk miljøbeskyttelse og beskyttelse af arbejdstagere samt vedtage eller ændre relevante love og forskrifter i overensstemmelse hermed, og under hensyntagen til deres tilslutning til de internationalt anerkendte standarder og internationale aftaler, som hver part har tilsluttet sig, tilstræber hver af parterne at sikre, at deres love, forskrifter og relevante politikker sikrer et højt niveau for miljøbeskyttelse og beskyttelse af arbejdstagere, og de tilstræber fortsat at forbedre deres love og forskrifter og de underliggende beskyttelsesniveauer.
 2. Parterne skal ikke fremme handel eller investeringer ved at lempe eller sænke det beskyttelsesniveau, der er fastsat i deres respektive love og forskrifter på miljø- og beskæftigelsesområdet. Til dette formål må parterne ikke indrømme fritagelse fra eller på anden måde fravige disse love og forskrifter eller undlade at håndhæve dem effektivt ved vedholdende eller gentagne gange at handle eller forsømme at handle på en måde, der påvirker parternes indbyrdes handel eller investeringer.
 3. Parterne må ikke benytte deres respektive love og forskrifter på miljø- og beskæftigelsesområdet på en måde, der vil udgøre et middel til vilkårlig eller uberettiget forskelsbehandling af den anden part eller en skjult begrænsning af den internationale handel.
 ARTIKEL 16.3
 Internationale arbejdsmarkedsstandarder og konventioner
 1. Parterne anerkender, at fuld og produktiv beskæftigelse og ordentligt arbejde for alle er de grundlæggende kriterier for at reagere på økonomiske, arbejdsmæssige og sociale udfordringer. Parterne anerkender desuden betydningen af at fremme udviklingen af den internationale handel på en måde, der fører til fuld og produktiv beskæftigelse og anstændigt arbejde for alle. I denne forbindelse skal parterne udveksle synspunkter og oplysninger om handelsrelaterede arbejdsmarkedsspørgsmål af fælles interesse på møderne i Udvalget for Handel og Bæredygtig Udvikling, som er nedsat i henhold til artikel 22.3, og, hvis det er relevant, i andre fora.
 2. Parterne bekræfter deres forpligtelser som følge af deres medlemsskab af Den Internationale Arbejdsorganisation (i det følgende benævnt »ILO«) (127). Parterne bekræfter på ny deres respektive forpligtelser med hensyn til ILO-erklæringen om grundlæggende principper og rettigheder på arbejdet og opfølgningen heraf. I overensstemmelse hermed skal parterne overholde, fremme og i deres love, forskrifter og praksis gennemføre de internationalt anerkendte principper vedrørende grundlæggende rettigheder på arbejdet, som er:
 a)
 foreningsfrihed og faktisk anerkendelse af retten til kollektive forhandlinger
 b)
 afskaffelse af alle former for tvangsarbejde
 c)
 reel afskaffelse af børnearbejde, og
 d)
 afskaffelse af forskelsbehandling med hensyn til beskæftigelse og ansættelse.
 3. Hver part skal yde en fortsat og vedholdende indsats på eget initiativ for at fortsætte ratificeringen af de grundlæggende ILO-konventioner og øvrige ILO-konventioner, som hver part anser det for hensigtsmæssigt at ratificere.
 4. Parterne skal udveksle oplysninger om deres respektive situation med hensyn til ratificeringen af ILO-konventioner og -protokoller, herunder de grundlæggende ILO-konventioner.
 5. Hver af parterne


text:
bekræfter på ny deres tilsagn om effektivt i deres love, forskrifter og praksis at gennemføre de ILO-konventioner, der er ratificeret af henholdsvis Japan og Den Europæiske Unions medlemsstater.
 6. Parterne erkender, at overtrædelsen af de internationalt anerkendte principper vedrørende grundlæggende rettigheder på arbejdet som omhandlet i stk. 2 ikke kan gøres gældende eller på anden måde anvendes som en legitim komparativ fordel, og at arbejdsmarkedsstandarder ikke bør anvendes til handelsbeskyttelsesformål.
 ARTIKEL 16.4
 Multilaterale miljøaftaler
 1. Parterne understreger betydningen af multilaterale miljøaftaler, navnlig dem, som begge parter deltager i, som et middel til multilateral miljøforvaltning for det internationale samfund til at adressere globale eller regionale miljøproblemer. Parterne fremhæver endvidere betydningen af at opnå et indbyrdes understøttende forhold mellem handel og miljø. I denne forbindelse skal parterne udveksle synspunkter og oplysninger om handelsrelaterede miljøspørgsmål af fælles interesse på møderne i Udvalget for Handel og Bæredygtig Udvikling, og, hvis det er relevant, i andre fora.
 2. Hver af parterne bekræfter på ny deres tilsagn om i deres love, forskrifter og praksis effektivt at gennemføre de multilaterale miljøaftaler, som de deltager i.
 3. Hver af parterne skal udveksle oplysninger med den anden part om deres respektive situation og fremskridt med hensyn til ratificering, accept, godkendelse eller tiltrædelse af multilaterale miljøaftaler, herunder ændringer heraf, som hver part anser det for hensigtsmæssigt at være bundet af, samt gennemførelsen af sådanne aftaler.
 4. Parterne anerkender betydningen af at nå den endelige målsætning med De Forenede Nationers rammekonvention om klimaændringer, udfærdiget i New York den 9. maj 1992 (i det følgende benævnt »UNFCCC«), for at adressere den presserende klimatrussel, og den rolle, som handel har i denne henseende. Parterne bekræfter på ny deres tilsagn om effektivt at gennemføre UNFCCC og Parisaftalen, udfærdiget i Paris den 12. december 2015 på den 21. partskonference under UNFCCC. Parterne skal samarbejde om at fremme handelens positive bidrag til overgangen til lave drivhusgasemissioner og klimarobust udvikling. Parterne forpligter sig til at samarbejde om at træffe foranstaltninger til at adressere klimaændringer hen imod opfyldelsen af den endelige målsætning med UNFCCC og Parisaftalens mål.
 5. Intet i denne aftale forhindrer en part i at indføre eller opretholde foranstaltninger til gennemførelse af de multilaterale miljøaftaler, som denne deltager i, forudsat at sådanne foranstaltninger ikke anvendes på en måde, at det udgør et middel til vilkårlig eller uberettiget forskelsbehandling af den anden part eller en skjult handelshindring.
 ARTIKEL 16.5
 Handel og investeringer til fremme af bæredygtig udvikling
 Parterne anerkender betydningen af at fremme den måde, hvorpå handel og investeringer bidrager til at opfylde de økonomiske, sociale og miljømæssige aspekter af målet om bæredygtig udvikling. I overensstemmelse hermed:
 a)
 anerkender parterne betydningen af principperne om grundlæggende rettigheder på arbejdet og et anstændigt arbejde for alle samt de grundlæggende værdier om frihed, menneskets værdighed, social retfærdighed, sikkerhed og ikkeforskelsbehandling for bæredygtig økonomisk og social udvikling og effektivitet samt betydningen af at tilstræbe en bedre integration af disse principper i handels- og investeringspolitikker
 b)
 tilstræber parterne at lette og fremme handel med og investeringer i miljøvarer og -tjenesteydelser på en


text:
måde, der er forenelig med denne aftale
 c)
 tilstræber parterne at lette handel og investeringer i varer og tjenesteydelser, der i særlig grad modvirker klimaændringer såsom dem, der vedrører bæredygtig vedvarende energi og energieffektive varer og tjenesteydelser, og dette på en måde, der er forenelig med denne aftale
 d)
 tilstræber parterne at fremme handel med og investeringer i varer, som bidrager til bedre sociale forhold og miljømæssigt forsvarlig praksis, herunder varer, som er omfattet af mærkningsordninger, og de anerkender andre frivillige initiativers bidrag, herunder private, til bæredygtighed, og
 e)
 skal parterne tilskynde til virksomhedernes sociale ansvar og udveksle synspunkter og oplysninger om dette emne gennem Udvalget for Handel og Bæredygtig Udvikling, og såfremt det er hensigtsmæssigt, gennem andre fora. I den henseende anerkender parterne betydningen af de relevante internationalt anerkendte principper og retningslinjer, herunder OECD's retningslinjer for multinationale virksomheder, som er en del af OECD's erklæring om internationale investeringer og multinationale virksomheder, der blev vedtaget af OECD den 21. juni 1976, og trepartserklæringen om principperne for multinationale virksomheder og socialpolitik, der blev vedtaget af Styrelsesrådet for Det Internationale Arbejdsbureau i november 1977.
 ARTIKEL 16.6
 Biologisk mangfoldighed
 1. Hver af parterne anerkender handelens og investeringernes betydning og rolle med hensyn til at sikre bevaring og bæredygtig udnyttelse af den biologiske mangfoldighed i overensstemmelse med relevante internationale aftaler, som de deltager i, navnlig konventionen om biologisk mangfoldighed, udfærdiget i Rio de Janeiro den 5. juni 1992, og protokollerne hertil, og konventionen om international handel med udryddelsestruede vilde dyr og planter, udfærdiget i Washington D.C. den 3. marts 1973 (i det følgende benævnt »CITES«).
 2. I denne kontekst skal hver af parterne:
 a)
 fremme anvendelsen af produkter, der er fremstillet ved en bæredygtig anvendelse af naturressourcer, og som bidrager til bevaring og bæredygtig udnyttelse af biodiversitet, herunder gennem mærkningsordninger, under hensyntagen til betydningen af handel med sådanne produkter
 b)
 gennemføre effektive foranstaltninger, såsom overvågnings- og håndhævelsesforanstaltninger og bevidstgørende foranstaltninger, for at bekæmpe ulovlig handel med truede arter af vilde dyr og planter, der er opført i CITES, og, når det er relevant, andre truede arter
 c)
 når det er relevant, gennemføre de beslutninger, som er blevet vedtaget under de i stk. 1 omhandlede internationale aftaler, herunder gennem love, forskrifter, strategier, planer og programmer, og
 d)
 udveksle oplysninger og konsultere den anden part på bilateralt og multilateralt plan om spørgsmål af relevans for denne artikel, herunder handel med vilde dyr og planter og produkter baseret på naturlige ressourcer, værdiansættelse, kortlægning og vurdering af økosystemer og tilhørende tjenesteydelser og adgang til genetiske ressourcer samt rimelig og retfærdig fordeling af de fordele, deres udnyttelse resulterer i.
 ARTIKEL 16.7
 Bæredygtig forvaltning af skove og handel med træ og træprodukter
 1. Parterne anerkender handelens og investeringernes betydning og rolle med hensyn til at sikre bevarelsen og den bæredygtige forvaltning af skove.
 2. I denne kontekst skal hver af parterne:
 a)
 tilskynde til bevarelse og bæredygtig forvaltning af skove og handel med træ og træprodukter, der er fældet i overensstemmelse med lovene og forskrifterne i hugstlandet
 b)
 bidrage til


text:
bekæmpelsen af ulovlig skovhugst og den tilknyttede handel, herunder, alt efter omstændighederne, handel med tredjelande, og
 c)
 udveksle oplysninger og dele erfaringer på bilateralt og multilateralt plan med henblik på at fremme bevarelse og bæredygtig forvaltning af skove og handel med lovligt fældet træ og træprodukter heraf samt bekæmpe ulovlig skovhugst.
 ARTIKEL 16.8
 Handel og bæredygtig udnyttelse af fiskeressourcerne og bæredygtig akvakultur
 1. Parterne anerkender handelens og investeringernes betydning og rolle med hensyn til at sikre bevarelse og bæredygtig udnyttelse og forvaltning af fiskeressourcerne, beskyttelse af havenes økosystemer, og at fremme ansvarlig og bæredygtig akvakultur.
 2. I denne kontekst skal hver af parterne:
 a)
 overholde De Forenede Nationers havretskonvention, aftalen om fremme af fiskerfartøjers overholdelse af internationale bevarelses- og forvaltningsforanstaltninger på det åbne hav, udfærdiget i Rom den 24. november 1993, og aftalen om gennemførelse af bestemmelserne i De Forenede Nationers havretskonvention af 10. december 1982 vedrørende bevarelse og forvaltning af fælles fiskebestande og stærkt vandrende fiskebestande, udfærdiget i New York den 4. august 1995, træffe foranstaltninger med henblik på at opfylde målsætningerne og principperne i adfærdskodeksen for ansvarligt fiskeri, vedtaget af Levnedsmiddel- og Landbrugsorganisationen den 31. oktober 1995, tilskynde til gennemførelse af havnestatsforanstaltninger både på globalt og regionalt plan, og, hvor det er relevant, tilskynde tredjelande til at ratificere, acceptere, godkende eller tiltræde relevante internationale aftaler, som begge parter deltager i
 b)
 fremme bevarelse og bæredygtig udnyttelse af fiskeressourcerne gennem relevante internationale organisationer eller organer, hvori begge parter deltager, herunder regionale fiskeriforvaltningsorganisationer (i det følgende benævnt »RFFO'er«), ved, hvor det er relevant, effektiv overvågning, kontrol eller håndhævelse af RFFO'ernes resolutioner, anbefalinger eller foranstaltninger og gennemførelse af deres fangstdokumentation eller certificeringsordninger
 c)
 vedtage og gennemføre deres respektive effektive redskaber til bekæmpelse af ulovligt, urapporteret og ureguleret (i det følgende benævnt »IUU«) fiskeri, herunder gennem retlige instrumenter, og, hvis det er relevant, kontrol, overvågning og håndhævelse, og foranstaltninger til kapacitetsforvaltning i erkendelse af, at frivillig deling af oplysninger om IUU-fiskeri vil forbedre effektiviteten af disse redskaber i kampen mod IUU-fiskeri, og idet de understreger den afgørende rolle, som medlemmerne af RFFO'er med store fiskerimarkeder har som løftestang for en bæredygtig udnyttelse af fiskeressourcerne, og
 d)
 fremme udviklingen af bæredygtig og ansvarlig akvakultur under hensyntagen til de økonomiske, sociale og miljømæssige aspekter.
 ARTIKEL 16.9
 Videnskabelige oplysninger
 Når parterne udarbejder og gennemfører foranstaltninger, som har til formål at beskytte miljøet eller arbejdsbetingelserne, og som kan påvirke handelen eller investeringerne, skal de tage hensyn til de videnskabelige og tekniske oplysninger, som er til rådighed, samt eventuelle relevante internationale standarder, retningslinjer eller anbefalinger, herunder forsigtighedsprincippet.
 ARTIKEL 16.10
 Gennemsigtighed
 Hver af parterne skal sikre, at enhver alment gældende foranstaltning, der forfølger målene i dette kapitel, forvaltes på en gennemsigtig måde i overensstemmelse med deres love og forskrifter samt kapitel 17, herunder ved at give offentligheden rimelige muligheder for og tilstrækkelig tid til at fremsætte bemærkninger, og ved at offentliggøre sådanne foranstaltninger.
 ARTIKEL 16.11
 Undersøgelse af virkningerne for bæredygtigheden
 Parterne anerkender betydningen af sammen eller individuelt at undersøge, overvåge og vurdere virkningerne af gennemførelsen af aftalen på


text:
bæredygtig udvikling gennem deres respektive processer og institutioner samt gennem sådanne, som etableres som led i denne aftale.
 ARTIKEL 16.12
 Samarbejde
 Parterne, som anerkender betydningen af samarbejde om handelsrelaterede og investeringsrelaterede aspekter af miljø- og arbejdsmarkedspolitikken for at nå målene i denne aftale, kan bl.a.:
 a)
 samarbejde på bilateralt eller multilateralt plan inden for miljøbeskyttelse og arbejdsmarkedsforhold, herunder gennem relevante internationale organisationer eller organer, som begge parter deltager i
 b)
 samarbejde om evaluering af den gensidige påvirkning mellem handel og miljø, handel og arbejdsmarkedsforhold, samt om at finde måder til at fremme, forebygge eller begrænse en sådan indvirkning under hensyntagen til resultaterne af overvågningen og vurderingen foretaget af parterne, f.eks. bæredygtighedsvurderinger for så vidt angår Den Europæiske Union
 c)
 samarbejde for at lette og fremme handel med og investeringer i miljøvarer og -tjenesteydelser på en måde, der er forenelig med denne aftale, herunder gennem udveksling af oplysninger
 d)
 samarbejde om mærkningsordninger, herunder gennem udveksling af oplysninger om miljømærker, samt andre foranstaltninger og initiativer, der bidrager til bæredygtighed, herunder eventuelt fair og etiske handelsordninger
 e)
 samarbejde om at fremme virksomhedernes sociale ansvar, herunder gennem udveksling af oplysninger og bedste praksis, herunder om overholdelse, gennemførelse, opfølgning og udbredelse af internationalt anerkendte retningslinjer og principper
 f)
 samarbejde om handelsrelaterede aspekter af ILO's dagsorden vedrørende anstændigt arbejde
 g)
 samarbejde om handelsrelaterede aspekter af multilaterale miljøaftaler, herunder gennem udveksling af synspunkter og oplysninger om gennemførelsen af CITES og gennem teknisk og toldmæssigt samarbejde
 h)
 samarbejde om handelsrelaterede aspekter af internationale klimaordninger, herunder metoder til fremme af lavemissionsteknologier, andre klimavenlige teknologier og energieffektivitet
 i)
 samarbejde om at fremme bevarelse og bæredygtig udnyttelse af den biologiske mangfoldighed, herunder bekæmpelse af ulovlig handel med truede arter af vilde dyr og planter
 j)
 samarbejde om at fremme bevarelse og bæredygtig forvaltning af skove og handel med lovligt fældet træ og træprodukter heraf samt bekæmpe ulovlig skovhugst, og
 k)
 samarbejde, bilateralt eller gennem relevante internationale organisationer eller organer, som begge parter deltager i, for at fremme bæredygtigt fiskeri og bæredygtig akvakulturpraksis samt handel med lovligt erhvervede fiskeressourcer og for at bekæmpe IUU-fiskeri.
 ARTIKEL 16.13
 Udvalget for Handel og Bæredygtig Udvikling
 1. Udvalget for Handel og Bæredygtig Udvikling, der er nedsat i henhold til artikel 22.3 (herefter i dette kapitel benævnt »udvalget«), er ansvarligt for en effektiv gennemførelse og anvendelse af dette kapitel.
 2. Udvalget har til opgave:
 a)
 at evaluere og overvåge af gennemførelsen og anvendelsen af dette kapitel og, om nødvendigt, fremsætte passende anbefalinger til Det Blandede Udvalg til behandling i forbindelse med artikel 22.1, stk. 5, litra d)
 b)
 at behandle alle andre spørgsmål vedrørende dette kapitel, som parterne måtte aftale
 c)
 at holde kontakt med civilsamfundet (128) om gennemførelse af dette kapitel
 d)
 at udføre andre opgaver, som kan uddelegeres af Det Blandede Udvalg i henhold til artikel 22.1, stk. 5, litra b), og
 e)
 at søge løsninger for at løse uoverensstemmelser mellem parterne om fortolkningen eller anvendelsen af dette kapitel, herunder ved hjælp af procedurerne i henhold til artikel 16.17, stk. 5 (129).
 3. Udvalget træder


text:
sammen senest et år efter denne aftales ikrafttræden. Derefter mødes udvalget i overensstemmelse med artikel 22.3, stk. 3, litra a), uden at det berører procedurerne i henhold til artikel 16.17, stk. 5.
 4. Udvalget vil tilstræbe sammenhæng og samarbejde mellem dets arbejde og de aktiviteter, der udføres i ILO og i relevante multilaterale miljøorganisationer eller -organer.
 ARTIKEL 16.14
 Kontaktpunkter
 Hver part skal ved denne aftales ikrafttræden udpege et kontaktpunkt for at fremme kommunikationen mellem parterne om ethvert anliggende vedrørende dette kapitel og underrette den anden part om de pågældende kontaktoplysninger, herunder oplysninger om de relevante embedsmænd. Parterne skal straks underrette hinanden om enhver ændring af disse kontaktoplysninger.
 ARTIKEL 16.15
 National rådgivningsgruppe
 1. Hver af parterne skal indkalde til møde i deres nye eller eksisterende nationale rådgivningsgruppe eller -grupper om økonomiske, sociale og miljømæssige spørgsmål vedrørende dette kapitel og høre gruppen eller grupperne i overensstemmelse med deres love, forskrifter og praksis.
 2. Hver part er ansvarlig for at sikre en ligelig repræsentation af uafhængige interessenter på det økonomiske og sociale område samt på miljøområdet, herunder arbejdsgiver- og arbejdstagerorganisationer samt miljøorganisationer, i rådgivningsgruppen eller -grupperne.
 3. Hver parts rådgivningsgruppe eller -grupper mødes på eget initiativ og afgiver deres udtalelser om gennemførelsen af dette kapitel uafhængigt af den pågældende part samt forelægger disse udtalelser til den denne part.
 ARTIKEL 16.16
 Den fælles dialog med civilsamfundet
 1. Parterne skal indkalde den fælles dialog med civilsamfundets organisationer på deres områder (herefter i dette kapitel benævnt »den fælles dialog«), herunder med medlemmer af deres nationale rådgivningsgrupper som omhandlet i artikel 16.15, for at føre en dialog om dette kapitel.
 2. Parterne skal i den fælles dialog fremme en ligelig repræsentation af relevante interessenter, herunder uafhængige organisationer, der repræsenterer økonomiske, miljømæssige og sociale interesser, samt andre relevante organisationer efter behov.
 3. Den fælles dialog skal finde sted senest et år fra denne aftales ikrafttrædelsesdato. Derefter skal den fælles dialog indkaldes regelmæssigt, medmindre parterne aftaler andet. Parterne skal inden det første møde i den fælles dialog aftale, hvorledes den skal foregå. Deltagelsen i den fælles dialog kan finde sted ved hjælp af et hvilket som helst passende kommunikationsmiddel, som parterne måtte blive enige om.
 4. Parterne vil give den fælles dialog oplysninger om gennemførelsen af dette kapitel. Den fælles dialogs synspunkter og holdninger kan indgives til udvalget og kan gøres offentligt tilgængelige.
 ARTIKEL 16.17
 Konsultationer på statsplan
 1. I tilfælde af uenighed mellem parterne om et spørgsmål vedrørende fortolkningen eller anvendelsen af dette kapitel skal parterne udelukkende anvende de i denne artikel og artikel 16.18 fastsatte procedurer. Bestemmelserne i dette kapitel er ikke omfattet af tvistbilæggelse i henhold til kapitel 21.
 2. En part kan skriftligt anmode om konsultationer med den anden part om spørgsmål vedrørende fortolkningen og anvendelsen af dette kapitel. Den part, der anmoder om konsultationer, skal begrunde anmodningen, herunder beskrive problemet med en angivelse af det faktiske og retlige grundlag og en henvisning til de relevante bestemmelser i dette kapitel.
 3. Når en part anmoder om konsultationer i henhold til stk. 2, skal den anden